title: Gunnar Myrdal

text: Myrdal julkaisi myös monia muita huomattavia töitä, joista monet käsittelivät sosiaalipolitiikkaa. Kansainvälisesti hänet tunnetaankin sosiaalipolitiikan tunnetuimpiin arkkitehteihin kuuluvana hahmona, ja hänen vaikutuksensa sosiaalidemokraattisen ajattelun kehittymiseen maailmalla on huomattava. Myrdalin kirjoittamia teos tältä alueelta on esimerkiksi "Beyond the Welfare State" (1958).


title: Gunnar Myrdal

text: Gunnar ja Alva Myrdal hyväksyivät eugeniikan, ja sosiaalidemokraattien tultua valtaan Ruotsi toteutti neljännesvuosisadan eugeniikkaprojektin, jossa steriloitiin 63 000 ihmistä, etenkin naisia, työväenluokkaa, romaneja, tummaihoisia, mielenterveysongelmaisia ja kehitysvammaisia, vuoden 1935 pakkosterilointilain turvin.


title: Gunnar Myrdal

text: Kirjassaan "Väestökysymyksen kriisi" Myrdalit totesivat, että 10–20 % kansasta on epäkelpoja. Ongelmana ovat mm. "imbesillit, moraalisesti vialliset ja muuten vaikean perinnöllisen rasitteen omaavat." “Voi tuskin mistään näkökulmasta puolustaa sitä, että mielenvikaiset vanhemmat saavat synnyttää ja kasvattaa lapsia. Jokainen tapaus on liikaa.” “Uudelleen ja uudelleen tapaamme mm. naimattomien imbesillien äitien suuria lapsipesueita, joissa yhteiskunnan pitää elättää kaikki lapset ja näiden tuleva avoin epäsosiaalisuus ja rikollisuus aiheuttaa lisää huolia. Se, että joukkoa tiettyjä yksilöitä estetään tulemasta maailmaan, tuottaa myös merkittävää sosiaalista helpotusta täysin riippumatta siitä, mikä vaikutus tällä rajoituksella voidaan ajatella olevan väestöpohjan tulevaan laatuun. Alempiarvoisten lisääntymisen esteiden rakentamista sanotaan negatiiviseksi eugeniikaksi.”


title: Pekka Grenquist

text: Pekka Gustaf Grenquist (s. 31. tammikuuta 1907 Turku – 9. kesäkuuta 1981) oli suomalainen lintutieteilijä ja opettaja.


title: Pekka Grenquist

text: Grenquist kävi koulua ja opiskeli Turussa. Hän valmistui filosofian kandidaatiksi 1930, lisensiaatiksi 1964 ja tohtoriksi 1965 Turun yliopistossa. Hän toimi lehtorina Kemin yhteislyseossa ja Savonlinnan lyseossa sekä rehtorina Helsingin ruotsalaisessa lyseossa vuosina 1935–1966.


title: Pekka Grenquist

text: Työnsä ohessa Grenquist johti Suomen Riistanhoito-Säätiön riistantutkimuslaitoksen merilinnustotutkimuksia. Toiminnan muuttuessa Valtion riistantutkimuslaitokseksi 1964 siirtyi Grenquist laitoksen johtajaksi ja sai professorin arvon.


title: Pekka Grenquist

text: Grenquist tutki 1920- ja 1930-luvuilla Kökarin pesimälinnustoa ja julkaisi työnsä 1938. Sotien jälkeen hän oli perustamassa kuutta pesimälinnuston tutkimusaluetta ulkosaaristoon sekä kirjoitti useita kirjoituksia merilinnuston suojelusta ja hoidosta sekä valtakunnallisista tutkimushankkeista. Hänen väitöskirjansa käsitteli vesilintukantojen runsauden muutoksia rannikoillamme. Hän perusti Porvoon ulkosaaristoon Söderskärille riistantutkimusaseman 1965.


title: Christian Bäckman

text: Rune Christian Bäckman (s. 28. huhtikuuta 1980 Alingsås) on ruotsalainen entinen ammattilaisjääkiekkoilija ja olympiavoittaja. Bäckman pelasi urallaan kuusi kautta NHL-liigassa ja 11 kautta Ruotsin pääsarjassa Frölunda HC:ssä.


title: Christian Bäckman

text: Bäckman varattiin NHL:ään jo pelatessaan Frölunda HC:n juniorijoukkueissa. Hänet varasi St. Louis Blues ensimmäisellä kierroksella 24. varauksena. Kaudella 1998–1999 Bäckman debytoi Frölundan edustusjoukkueessa Elitserienissä. Bäckman pelasi Ruotsin pääsarjassa kaikkiaan neljä kautta. NHL:ään hän lähti vasta kaudeksi 2002–2003, vaikka oli jo aiemmin saanut monta sopimusehdotusta St. Louisilta, mutta oli kieltäytynyt kaikista NHL-sopimuksista kesään 2002 mennessä.


title: Christian Bäckman

text: Bäckmanin ensimmäinen NHL-kausi meni pääasiassa St. Louisin farmissa Worcester IceCatsien AHL-joukkueessa. Kaudella 2003–2004 Bäckman vakiinnutti paikkansa St. Louisin kokoonpanossa. hän palasi Elitserieniin ja Frölundaan. Ruotsissa Bäckman oli mukana voittamassa ensimmäistä Elitserienin mestaruuttaan. Hän oli myös Elitserienin pudotuspelien eniten pisteitä tehnyt puolustaja.


title: Christian Bäckman

text: St. Louis Bäckman pelasi kauteen 2007–2008, jolloin hänet kaupattiin siirtoajan takarajalla New York Rangersiin. Vaihtokaupassa St. Louis sai neljännen kierroksen varausoikeuden. Rangersissa Bäckman ei pelannut kuin kauden loppuun. Kesällä 2008 Rangers hankki vapailta markkinoilta muutaman puolustajan ja kauppasi lopulta sekä Bäckmanin että Fjodor Tjutinin Columbus Blue Jacketsiin vaihdossa kahteen hyökkääjään Nikolai Žerdeviin ja Dan Fritscheen.


title: Christian Bäckman

text: Bäckman pelasi kauden Columbuksessa, minkä jälkeen palasi Ruotsiin. Hän oli vielä syksyllä 2009 koesopimuksella hakemassa paikkaa Florida Panthersista, mutta ei mahtunut joukkueeseen. Lokakuussa 2009 Bäckman teki Frölundan kanssa viiden vuoden sopimuksen, jossa on NHL-pykälä. Bäckman pelasi Frölundassa kauden 2014–2015 loppuun saakka, minkä jälkeen hän lopetti pelaajauransa.


title: Christian Bäckman

text: Bäckman on pelannut Ruotsin puolesta neljässä junioriturnauksessa. Vuosina 1997 ja 1998 hän oli mukana Ruotsin 18-vuotiaiden EM-joukkueessa sekä vuosina 1999 ja 2000 20-vuotiaiden MM-joukkueessa. Euroopan-mestaruuskilpailuista Ruotsi voitti kultaa vuonna 1998 ja hopeaa vuonna 1997.


title: Christian Bäckman

text: Ensiesiintymisensä aikuisten maajoukkueessa Bäckman teki kaudella 2000–2001, jolloin pelasi neljä maaottelua. Ensimmäisen arvoturnauksensa Bäckman pelasi vuoden 2004 MM-kilpailuissa, joissa Ruotsi voitti hopeaa. Lisäksi Bäckman on pelannut maailmanmestaruuskilpailut 2005. Torinossa 2006 Bäckman oli mukana Ruotsin olympiakultaa voittaneessa joukkueessa.


title: Christian Bäckman

text: Bäckman on pelannut yhteensä 62 aikuisten maaottelua.


title: Aixam Mega

text: Aixam Mega on Ranskalainen kääpiöautovalmistaja, tehdas sijaitsee Aix-les-Bainsssa, Savoiessa. Se perustettiin 1983 tekemään kääpiöautoja Arola-nimisen tehtaan sulkeutuessa.


title: Aixam Mega

text:
Aixam-Mega oli vuonna 2006 Euroopan suurin kääpiöautovalmistaja, sen tuotteita myytiin seuraavissa maissa: Itävalta, Belgia, Suomi, Kreikka, Alankomaat, Italia, Liettua, Luxembourg, Norja, Portugali, Espanja, Ruotsi, Sveitsi ja Englanti.
Aixam kääpiöautot tunnetaan Suomessa "kevyinä nelipyörinä" eli mopoautoina. Mopoautoa saavat suomessa ajaa 15 vuotta täyttäneet, mopokortilla.


title: Aixam Mega

text: Vantaan Kaupunki hankki alumiinirunkoisen ja ABS-muovikattella varustetun sähköllä toimivan Aixam lava-auton syksyllä 2008.


title: Vanessa-Mae

text: Vanessa-Mae Vanakorn Nicholson (s. 27. lokakuuta 1978) on brittiläinen viulisti. Hän on levyttänyt taidemusiikin lisäksi teknovaikutteista popmusiikkia.


title: Vanessa-Mae

text: Vanessa-Mae syntyi Singaporessa thai-isälle ja kiinalaiselle äidille. Hän aloitti pianonsoiton 3- ja viulunsoiton 5-vuotiaana.


title: Vanessa-Mae

text: Varhaiskypsä Vanessa-Mae levytti jo 13-vuotiaana Beethovenin ja Tšaikovskin konsertot. Hän esiintyi vuonna 1988 Schleswig-Holsteinin musiikkijuhlilla Saksassa.


title: Vanessa-Mae

text: Vanessa-Maen ensimmäinen poptyylinen albumi, "The Violin Player", julkaistiin vuonna 1995. Viulistia kuullaan myös vierailijana Janet Jacksonin albumilla "The Velvet Rope" (1997).


title: Vanessa-Mae

text:
Mae osallistui Sotšin talviolympialaisiin 2014 edustaen Thaimaata alppihiihdossa. Hän sijoittui suurpujottelussa 67:nneksi ollen kilpailun molemmilla kierroksilla hitain ja häviten kilpailun voittajalle yli 50 sekuntia ja kilpailun toiseksi viimeiselle yli 11 sekuntia. Hänen kisapaikkansa varmistaneiden karsintakilpailuiden tulosten epäiltiin olleen manipuloidut. Tämän vuoksi Kansainvälinen hiihtoliitto FIS määräsi Maen neljän vuoden kilpailukieltoon, jonka Urheilun kansainvälinen vetoomustuomioistuin CAS kuitenkin perui. CASin mukaan Maen osallisuudesta tulosmanipulaatioon ei ollut varmuutta. Karsintakilpailuiden tuloshylkäykset kuitenkin pysyivät voimassa ja siten Mae ei olisi ollut oikeutettu osallistumaan olympialaisiin. Mae sai Kansainväliseltä hiihtoliitolta korvauksia kunnianloukkauksesta vuonna 2016. Summaa ei julkaistu ja Mae lupasi lahjoittaa rahat hyväntekeväisyyteen.
Hän aikoo osallistua vielä seuraaviinkin, vuoden 2018 talviolympialaisiin, jolloin hän olisi jo 40-vuotias.


title: Westroadin ostoskeskussurmat

text: Westroadin ostoskeskussurmat oli 5. joulukuuta 2007 Westroadin ostoskeskuksessa tapahtunut aseellinen hyökkäys, jossa 19-vuotias Robert A. Hawkins ampui kahdeksan ihmistä AK-47-rynnäkkökiväärillä ostoskeskuksen ylimmästä kerroksesta ja lopulta surmasi itsensä. Omahassa, Nebraskan osavaltiossa Yhdysvalloissa sijaitsevassa Westroadin ostoskeskuksessa on yhteensä 135 kauppaa ja ravintolaa. Asiakkaita ostoskeskuksessa vierailee vuosittain miljoonia.


title: Westroadin ostoskeskussurmat

text: Iltapäivällä 5. joulukuuta 2007 noin kello 13.40 (CST) ammuskelijaksi tunnistettu Robert A. Hawkins surmasi kiväärillä ostoskeskuksen kolmannen kerroksen parvekkeelta kahdeksan ihmistä ja haavoitti viittä, kahta vakavasti, ennen kuin ampui kuolettavasti itseään.Ammuskelijan uskotaan ampuneen kaikkiaan noin 20 laukausta. Omahan poliisi löysi itsemurhaviestin, jossa Robert A. Hawkins kertoi aikovansa "lähteä tyylillä" ja "tulevansa kuuluisaksi". Verilöylyn uhrien ruumiit löytyivät ostoskeskuksen toisesta ja kolmannesta kerroksesta.


title: Westroadin ostoskeskussurmat

text: Robert A. Hawkins oli 19-vuotias nuorimies, joka oli heitetty ulos perheensä kodista, eronnut tyttöystävästään ja erotettu työpaikastaan McDonald'sista.


title: Patrick Leigh Fermor

text: Sir Patrick Leigh Fermor (11. helmikuuta 1915 Lontoo – 10. kesäkuuta 2011) oli brittiläinen kirjailija. Hän oli toisen maailmansodan "Distinguished Service Orderilla" palkittu veteraani.


title: Patrick Leigh Fermor

text: Toukokuussa 1945 Fermor ja kapteeni William Stanley Moss onnistuivat Kreetalla kidnappaamaan saksalaiskenraali Heinrich Kreipen ja kuljettamaan hänet Egyptiin. Tapahtuma on siirretty valokankaalle elokuvana "Kenraali katoaa" (1957).


title: Patrick Leigh Fermor

text: Fermorin ensimmäinen kirja "The Traveller’s Tree" julkaistiin vuonna 1950. Kirjailija tuli tunnetuksi korkeatasoisilla matkailuromaaneillaan, joista esille on noussut muiden muassa "A Time of Gifts" (1977).


title: Patrick Leigh Fermor

text: Fermor oli Brittiläisen imperiumin ritarikunnan upseeri, ja helmikuussa 2007 Kreikan hallitus myönsi hänelle Feeniksin ritarikunnan komentajan arvon.


title: Lucky Golden Stripes and Starpose

text: Lucky Golden Stripes and Starpose on suomalaisen Wigwam-yhtyeen kuudes studioalbumi, joka julkaistiin vuonna 1976. Levystä oli tarkoitus tulla Wigwamin läpimurtolevy etenkin Isossa-Britanniassa siellä aiemmin julkaistun ja kohtalaista menestystä saavuttaneen "Nuclear Nightclub" -levyn jälkeen, mutta se ei saanut yhtä hyvää vastaanottoa eikä levymyyntikään yltänyt samalle tasolle. Isossa-Britanniassa levyn julkaisi Virgin Records -levy-yhtiö.


title: Lucky Golden Stripes and Starpose

text: Pääasiallisilla lauluntekijöillä Jim Pembrokella ja Pekka "Rekku" Rechardtilla oli sävellettäessä ristiriitainen tilanne, koska Virgin-levy-yhtiö halusi yhtyeeltä hittiaineksia edellisen "Nuclear Nightclub" -levyn ”Freddie Are You Ready” -kappaleen tapaan, kun taas Jimille ja Rekulle ajatus kaupallisesta musiikin tekemisestä oli vieras. Yhtyeeltä kyseltiin toistuvasti uutta singleä ja ”Tramdriver” tehtiin yhden iltapäivän aikana Virginin liikkuvan studion avulla maaseudulla.


title: Lucky Golden Stripes and Starpose

text: Manor-studion henki oli erikoinen ja sisäänpäin kääntynyt eivätkä tuotannosta ja äänityksestä vastaavat olleet aina tehtäviensä tasalla. Tämä kaikki ehkä heijastuu ”International Disaster” -laulussa, joka on tarttuva pop-kappale, mutta käsittelee nimensä mukaisesti, miten "hitaasti yltyvä tuho yllättää meidät" ja "järjestää elämämme uudelleen". Laulussa on mukana Rechardtin harvoin soittama akustinen kitara. Rechardt itse pettyi albumin nimikappaleen lopputulokseen, vaikka se onnistui sävellyksenä ja sovituksena.


title: Lucky Golden Stripes and Starpose

text: A-puoli


title: Lucky Golden Stripes and Starpose

text: B-puoli


title: Ville Snellman

text: Ville Jari Snellman (s. 26. marraskuuta 1981 Tampere) on suomalainen jääkiekkoilija, joka pelasi urallaan SM-liigassa, NLA:ssa ja Elitserienissä. Pelipaikaltaan Snellman oli hyökkääjä.


title: Ville Snellman

text: Snellman on Ilveksen kasvatti. Hän pelasi ensimmäisen pääsarjapelinsä Ilveksessä kaudella 2000–2001, jolloin pääsi kokoonpanoon yhdessä pudotuspeliottelussa. Seuraavien kolmen kauden aikana Snellman vakiinnutti paikkansa Ilveksessä ja SM-liigassa.


title: Ville Snellman

text: Kaudeksi 2004–2005 Snellman siirtyi Rauman Lukkoon. Raumalla Snellman pelasi reilun kauden jääden kokonaan ilman maaleja. Syksyllä 2005 Snellman siirtyi Sveitsiin HC Fribourg-Gottéroniin koeajalle, mutta palasi 18 ottelun jälkeen loppukaudeksi Ilvekseen. Snellman suuntasi kaudeksi 2006–2007 SaiPaan, jossa teki heti ensimmäisellä kaudellaan uuden piste-ennätyksensä. Hän pelasi SaiPassa vielä seuraavalla kaudella, kunnes hän siirtyi kaudeksi 2008–2009 Elitserienissä pelaavaan MODO Hockeyyn. Keväällä 2009 Snellman teki vuoden mittaisen sopimuksen Ilveksen kanssa. Teki syksyn ensimmäisissä otteluissa hattutempun, mutta odotukset kauteen lähdettäessä olivat korkeammalla. Mitään muuta Snellman ei kaudella 2009–2010 saanutkaan aikaan, sillä itseluottamus oli läpi kauden täysin kadoksissa. Snellman lopetti kauden jälkeen uransa.


title: Ville Snellman

text: Snellmanin pikkuveli Niko pelaa kaudella 2009–2010 myös Ilveksessä. Myös vanhempi pikkuveli Mika Snellman on pelannut jääkiekkoa.


title: John Freeman

text: John Freeman (19. helmikuuta 1915 – 20. joulukuuta 2014) oli brittiläinen Labour-puolueen poliitikko, diplomaatti, toimittaja ja televisiopersoonallisuus. Hän oli myös MBE.


title: John Freeman

text: Freeman opiskeli Westminster Schoolissa ja Oxfordin Brasenose Collegessa. Hän kuului Labour-puolueeseen vuodesta 1933 ja palveli toisessa maailmansodassa. Hänestä tuli Brittiläisen imperiumin ritarikunnan jäsen vuonna 1943.


title: John Freeman

text: Freeman istui parlamentin jäsenenä vuosina 1945–1955.


title: John Freeman

text: Freeman toimi 1960-luvulla "New Statesman" -lehden päätoimittajana. Hän juonsi myös haastatteluohjelmaa "Face to Face" vuosina 1959–1962. Hän johti London Weekend Televisionia vuosina 1971–1984 sekä Independent Television Newsia vuosina 1976–1981. Hän liittyi Privy Counciliin vuonna 1966.


title: John Freeman

text: Freeman oli neljästi naimisissa. Hän oli Britannian suurlähettiläänä Intiaan (1965–1968) sekä Yhdysvaltoihin (1969–1971) ja oli vuosina 1985–1990 Kalifornian yliopiston (Davis) kansainvälisten suhteiden vierailevana professorina.


title: Sintola

text: Sintola on kylä Karjalankannaksella Vuoksen itärannalla.


title: Sintola

text: Alkujaan Sintola on ollut kantatalo, josta se aikojen kuluessa kasvoi kyläksi. Koko 1600-luvun Ruotsin vallan ajan se toimi verovapaana ratsutilana, jonka kantatalo säilyi itsenäisenä ja kuului Jääsken pitäjään.


title: Sintola

text:
Sintola joutui Venäjän vallan alaisuuteen 1710, mutta sitä ei alistettu lahjoitusmaa-alueeksi. Vuonna 1721 solmitussa Uudenkaupungin rauhassa Jääski jaettiin rajanvedossa kahtia ja tässä yhteydssä eteläpuolella sijainnut Sintola joutui Venäjän keisarikunnan alaisuuteen ja oli samasta vuodesta alkaen osana Antreaa.
1. tammikuuta 1919 lähtien kylä kuului Vuoksenrannan kuntaan.


title: Sintola

text: Talvisodassa ja Jatkosodan hyökkäysvaiheessa kylä säilyi lähes kokonaan ehjänä, ainoastaan eräässä riihessä ollut ammusvarasto oli räjähtänyt, harjua palanut ja siinä yhteydessä osuuskauppa tuhoutunut. Asukkaat palasivat Asemasodan aikana ehjiin asuinrakennuksiin. Myöhemmin sodan jälkeen venäläiset purkivat kylän kaikki rakennukset ja siirsivät ne muualle.


title: Sintola

text: Sintolan harjulla toimi 11.7.1944 lähtien 2. divisioonan KTR 15 :n viides tulenjohtopaikka "Onni".


title: Sintola

text: Kylästä on löydetty kivikautinen asuinpaikka (noin 3900–3400 eaa.). Sakari Pälsi suoritti paikalla esihistoriallisia kaivauksia vielä elokuussa 1944, tykistö- ja ilmahyökkäyksien välissä.


title: Sintola

text: Jatkosodan päätyttyä 19. syyskuuta 1944 klo 12.00 voimaan astuneeseen Moskovan välirauhansopimukseen, Suomi luovutti kylän Neuvostoliitolle ja sen kohtaloksi koitui NL miehitys.


title: Sintola

text:
Nykyään kylä on asumaton ja sinne johtaa heikkokuntoinen tie, jota on mahdoton ajaa henkilöautolla. Kylässä on jäljellä vanhoja rakennusten kivijalkoja. Sintola on nykyään sankkaa ja lähes koskematonta metsää. Neuvostoliitto/Venäjä ei ole tiettävästi nimennyt kylää.
Postileima


title: Manchester Phoenix

text:
Manchester Phoenix on jääkiekkojoukkue, joka on kotoisin Manchesterista, Englannista. Seuran edustusjoukkue pelaa tällä hetkellä Elite Ice Hockey Leaguessa. Phoenix ei ole voittanut vielä mitään palkintoja ko. liigasta.
Seura on perustettu vuonna 2003 jatkamaan Manchester Stormin toimintaa. Joukkueen toiminta lopetettiin talousvaikeuksin takia tammikuussa 2017 ja joukkueen kauden tulokset mitätöitiin.


title: Yhdysvaltain Grand Prix 1989

text: Yhdysvaltain Grand Prix 1989 oli Formula 1 -sarjan osakilpailu, joka ajettiin 4. kesäkuuta 1989 Phoenixin katuradalla Yhdysvalloissa. Kilpailun voitti McLarenilla ajanut Alain Prost, jolle voitto oli kauden ensimmäinen.


title: Yhdysvaltain Grand Prix 1989

text: Kilpailu jouduttiin keskeyttämään kahden tunnin aikarajan täytyttyä. Ayrton Senna ajoi aika-ajoissa uransa 34. paalupaikan, jolla hän nousi lajinsa tilastoykköseksi ohi Jim Clarkin.


title: Tokujirō Namikoshi

text: Tokujirō Namikoshia () pidetään nykyaikaisen shiatsu-hoitomuodon perustajana.


title: Tokujirō Namikoshi

text: Namikoshi syntyi Shikokun saarella vuonna 1905. Seitsemän vuoden ikäisenä hän alkoi hoitaa reumaa sairastavaa äitiään, ja löysi siten hoitokeinon, jonka nimeksi hän antoi shiatsu.


title: Tokujirō Namikoshi

text: Vuonna 1940 Namikoshi perusti Japanin shiatsuoppilaitoksen (, ) Tokioon ja Japanin shiatsuyhdistyksen vuonna 1947. Elinaikanaan hän tuli kuuluisaksi hoitamalla julkisuuden henkilöitä, kuten Japanin pääministeriä, Marilyn Monroeta ja Muhammad Alia. Namikoshi kuoli 95-vuotiaana vuonna 2000.


title: Tokujirō Namikoshi

text: Hänen oppilaansa harjoittavat shiatsua ympäri maailmaa, ja osa heistä on kehittänyt erilaisia muunnelmia hänen tyylistään.


title: Gabeca Pallavolo

text: Acqua Paradiso Monza Brianza on italialainen lentopallon ammattilaisjoukkue, joka toimii Gabeca Pallavolo Spa seuran lippulaivana. Joukkueen kotikaupunki on Pohjois-Italiassa sijaitseva Monza. Joukkue pelaa Italian A1-liigassa. Seura perustettiin vuonna 1975. Seuran toistaiseksi parhaimmat saavutukset ovat Cup-voittajien Cupin voitto kaksi kertaa peräkkäin vuosina 1991 ja 1992.


title: Gabeca Pallavolo

text: Acqua Paradiso Gabeca Montichiarin seura perustettiin vuonna 1975. Seuran ensimmäinen esiintyminen Italian pääsarjoissa oli vuonna 1986 kun miesten edustusjoukkue pelasi Italian A2-liigassa. Heti ensimmäisellä kaudellaan se nousi Italian A1-liigaan. Kaudella 1991 joukkue voitti Euroopan Cupin, jonka se uusi myös kaudelta 1992.


title: Gabeca Pallavolo

text: Kaudella 2009 Montichiarissa pelasi Mikko Esko. Eskon sopimus kattoi kaudet 2009-2011.


title: Martin Andermatt

text: Martin Andermatt (s. 21. marraskuuta 1961) on sveitsiläinen jalkapallovalmentaja ja entinen pelaaja.


title: Martin Andermatt

text: Andermatt pelasi amatöörinä SC Zugin, FC Baarin, FC Emmenbrücken ja FC Wettingenin joukkueissa. Hän pelasi ammattilaisena myös Grasshopper-Club Zürichissä ja FC Baselissa. Grasshoppersissa Andermatt voitti Sveitsin mestaruuden ja Sveitsin Cupin. Hän pelasi myös Sveitsin maajoukkueessa.


title: Martin Andermatt

text: Andermatt aloitti valmennusuransa pelaaja-valmentajana FC Emmenbrückenin joukkueessa 1995. Hän siirtyi kahden kauden jälkeen FC Winterthuriin, josta 1998 FC Badenin joukkueeseen. Maaliskuussa 1999 Andermatt siirtyi SSV Ulmin päävalmentajaksi. Andermatt nosti seuran 2. Bundesliigassa sijalle 3 ja nosti seuran ensimmäistä kertaa 1. Bundesliigaan. Joukkueen kausi 1999–2000 alkoi hyvin, mutta lopulta SSV Ulm romahti ja putosi 2. Bundesliigaan. Andermatt sai potkut syyskuussa 2000 huonosti alkaneen 2. Bundesliigakauden jälkeen.


title: Martin Andermatt

text: Kesällä 2001 Andermatt siirtyi Eintracht Frankfurtin päävalmentajaksi. Andermattin tavoitteena oli nostaa seura takaisin 1. Bundesliigaan, mutta tavoitteet eivät täyttyneet ja Andermatt sai potkut maaliskuussa 2002. Hän palasi Sveitsiin FC Wilin päävalmentajaksi, mutta sai potkut 2003 tehden tilaa Igor Belanoville.


title: Martin Andermatt

text: 2003 Andermatt siirtyi liechtensteiniläisseura FC Vaduzin päävalmentajaksi toimien samalla myös maajoukkueen päävalmentajana. Andermattin alaisuudessa FC Vaduz pelasi Sveitsin 2.divisioonassa, mutta kaudella 2004–2005 pelit eivät sujuneet odotusten mukaan ja Andermatt sai potkut neljä kierrosta ennen loppua.


title: Martin Andermatt

text: Liechtensteinin maajoukkue menestyi Andermattin alaisuudessa kehnosti. Vaikka joukkue ylsi EM-karsinnoissa 2004 mm. yllätystasapeliin Portugalin kanssa, MM-karsinnoissa 2006 Liechtenstein hävisi kaikki ottelunsa. Andermatt jätti tehtävänsä lokakuussa 2006 ja siirtyi BSC Young Boysin päävalmentajaksi. Ensimmäisella kaudellaan berniläisseuran peräsimessä Andermatt luotsasi seuran liigassa sijalle 4.


title: Martin Andermatt

text: Kausi 2008/09 alkoi Young Boysin kannalta kehnosti ja kolmen liigakierroksen jälkeen heinäkuun lopussa 2008 Andermatt sai potkut tehtävistään. Hän palasi valmennustehtäviin lokakuussa 2009, kun Sveitsin liigassa hännille juuttunut FC Aarau palkkasi hänet valmentajakseen. Hän ei kuitenkaan onnistunut kääntämään Aaraun kurssia, ja seura keräsi Andermattin alaisuudessa pelaamassaan 17 ottelussa ainoastaan kuusi pistettä. Andermatt sai potkut tehtävistään huhtikuussa 2010.


title: Martin Andermatt

text: Toukokuussa 2011 Andermatt palasi valmentajaksi, kun Sveitsin liigan hännille juuttunut AC Bellinzona palkkasi hänet pelastamaan seuran varmalta putoamiselta. Andermatt johdatti Bellinzona 2–0 voittoon Grasshopper-Club Zürichistä viimeisellä kierroksella. FC St. Gallenin hävittyä samaan aikaan BSC Young Boysille pelastui Bellinzona suoralta putoamiselta. Sarjakarsinnassa Andermattin suojatit saivat vastaansa Servetten. Ensimmäinen osaottelu päättyi Bellinzona 1–0 kotivoittoon, mutta vieraissa Servette oli parempi maalein 3–1 ja näin Andermattin miehistön kohtalona oli putoaminen liigasta. Andermatt jatkoi seuran päävalmentajana alemmalla sarjatasolla. Hän sai potkut toukokuussa 2012, kun Bellinzona ei onnistunut kauden päätteeksi nousemaan takaisin liigaan.


title: Martin Andermatt

text: Andermatt palasi Bellinzonan peräsimeen jo vuoden 2013 alussa. Andermattin johdolla joukkue sijoittui Challenge Leaguessa toiseksi. Talousvaikeuksien vuoksi hänen sopimustaan seuran kanssa ei kuitenkaan jatkettu.


title: Martin Andermatt

text: Tammikuussa 2014 Andermattista tuli FC Zugin päävalmentaja. Hän sai potkut seurasta kesäkuussa 2015.


title: Pavel Ploc

text: Pavel Ploc (s. 15. kesäkuuta 1964) on tšekkiläinen entinen mäkihyppääjä, hän edusti urallaan Tšekkoslovakiaa. Hän saavutti urallaan muun muassa normaalimäen olympiahopean 1988 ja pronssin 1984. MM-kilpailuissa Ploc kuului vuosina 1984 ja 1989 pronssia voittaneeseen Tšekkoslovakian joukkueeseen. Maailmancupissa Ploc voitti kymmenen osakilpailua. Hän lopetti uransa vuonna 1992.


title: Sera (Hiroshima)

text: Sera () on Japanin kunta Honshūn saarella Chūgokun alueella Hiroshiman prefektuurin Seran piirikunnassa. Se sijaitsee sisämaan ylänköalueella prefektuurin keskiosassa Onomichin pohjoispuolella. Serassa on 16 743 asukasta (vuonna 2017) ja sen pinta-ala on 278,14 neliökilometriä.


title: Sera (Hiroshima)

text: Japanin kuntalaitoksen perustamisen yhteydessä vuonna 1889 nykyisen Seran alue jaettiin 12 kuntaan, joista ensimmäisenä maaseutukaupungin oikeudet sai Kōzan vuonna 1898. Seranishin maaseutukaupunki perustettiin neljän kunnan kuntaliitoksen myötä vuonna 1954 ja Seran maaseutukaupunki kolmen kunnan liittyessä yhteen vuonna 1955. Nämä kolme maaseutukaupunkia liitettiin toisiinsa vuonna 2004, jolloin Sera sai nykyiset rajansa ja siitä tuli samalla Seran piirikunnan ainoa jäljellä oleva kunta.


title: Sera (Hiroshima)

text: Kuntaa palvelee JR Nishi-Nihonin Fukuen-linja, jonka junat pysähtyvät Bingo-Mikawan rautatieasemalla.


title: Etelä-Afrikan Grand Prix 1977

text: Etelä-Afrikan Grand Prix 1977 oli Formula 1 sarjan osakilpailu, joka ajettiin 5. maaliskuuta 1977 Kyalamin radalla. Kilpailun voitti Ferrarilla ajanut Niki Lauda.


title: Etelä-Afrikan Grand Prix 1977

text: Tapahtumat alkoivat kilpailun 22. kierroksella, kun italialainen Renzo Zorzi joutui pysäyttämään autonsa radan varteen. Auton polttoaineputki oli katkennut ja siitä valunut bensiini oli syttynyt palamaan. Kaksi radan toisella puolella odottanutta ratavalvojaa odottivat hetkeä, jolloin he pääsisivät sammuttamaan palon. Heidän lähtiessään juoksemaan radan poikki Hans-Joachim Stuck ja Tom Pryce olivat juuri aloittaneet 23. kierroksensa ja lähestyivät mäenharjannetta, jonka takana ratavalvojat olivat. Nähdessään rataa ylittämässä olleet miehet heidän oli liian myöhäistä väistää. Toinen miehistä ehti alta pois, mutta Pryce törmäsi toiseen. Ratavalvoja, 19-vuotias Johannesburgin lentokentän varausvirkailija Jansen van Vuuren pirstoutui radan viereen ja sai surmansa heti. Kuolinhetkellään hän kuitenkin käynnisti vielä makaaberin tapahtumasarjan. Van Vuurenin kantama vaahtosammutin nimittäin sinkoutui Prycen päähän surmaten hänet. Prycen Shadow-auto jatkoi matkaansa kuolleen kuljettajan jalka yhä kaasupolkimella. Kun auto lähestyi suoran päässä Crawthornen kaarretta, takaa tullut Jacques Laffite nousi Ligierillään sen rinnalle. Ranskalaiskuljettaja ei tiennyt mitä hetkeä aiemmin oli tapahtunut. Laffiten hämmästykseksi Shadowin kuljettaja ei jarruttanutkaan mutkaan, vaan auto jatkoi suoraan ja törmäsi Laffiten Ligierin kylkeen. Molemmat autot liukuivat ulos radalta ja törmäsivät verkkoaitaan. Laffitelle ei käynyt kuinkaan, mutta Pryce oli kuollut. On kohtalon ironiaa, että tapahtumaketjun aloittanut Zorzin auton tulipalo oli mitättömän pieni ja sammui itsekseen ennen kuin kukaan ehti tehdä sille mitään.


title: Bore

text: Bore voi tarkoittaa:


title: Okean

text: Okean () oli venäläis-ukrainalainen sää- ja kaukokartoitussatelliittijärjestelmä erityisesti merialueiden tutkimiseen. Se oli aktiivikäytössä 1970-luvun loppupuoliskolta 2000-luvun alkuvuosille saakka. Siihen kuului joukko matalilla, maapallon napa-alueet ylittävillä radoilla kiertäviä satelliitteja.


title: Okean

text: Okean-satelliittien kehitystyö alkoi 1970-luvulla. Ensimmäisiä prototyyppejä edustivat Okean-E -luokan satelliitit, joista ensimmäinen Kosmos 1076 laukaistiin avaruuteen helmikuussa 1979. Tämä sai seurakseen tammikuussa 1980 laukaistun Kosmos 1151 -satelliitin.


title: Okean

text: Näistä satelliiteista tehtiin kehittyneempiä satelliitteja ja uuden Okean OE -sukupolven satelliitteja edusti syyskuussa 1983 avaruuteen laukaistu Kosmos 1500 sekä Kosmos 1602 vuonna 1984. Uudenlaista Okean O1 -sukupolvea edustivat Kosmos 1766 vuonna 1986 ja Kosmos 1869 vuonna 1987. Nämä saivat seurakseen ensimmäisen Okean-nimisen satelliitin Okean 1:n heinäkuussa 1988.


title: Okean

text: Kaikkiaan Okean O1 -luokan satelliitteja laukaistiin 9 kpl. Vuonna 1995 satelliitit nimettiin ukrainalaisen valmistajan mukaan Sich-satelliiteiksi. Vuonna 1999 laukaistiin avaruuteen Okean-O -satelliitti, joka edusti uudenlaista satelliittisukupolvea.


title: Okean

text: Okean-ohjelman tutkimustavoitteita ovat: Okean-O1 -sarjan satelliitit on laukaistu noin 650 kilometrin korkeuteen radalle, jonka inklinaatio on 82,5 astetta. Rata on optimaalinen maapallon napaseutujen merialueiden tarkkailuun. Satelliitin rakennetta hallitsee 3 metrin pituinen sylinteri, jonka sivuille ulottuvat 1,6 x 2 metrin kokoiset aurinkopaneelit. Sylinterin alaosassa on neljä 3 metrin pituista mittalaitetasoa. Näiden yhteydessä on 11 metrin pituinen tutka-antenni. Satelliitin kokonaismassa on noin 1950 kg.


title: Okean

text: Tärkeimpiä mittalaitteita ovat,


title: Naxit

text: Naxit (, pinyin: Nàxī Zú) ovat Kiinassa asuva etninen ryhmä. Naxit puhuvat naxin kieltä ja heitä oli vuoden 2010 väestönlaskennan mukaan yhteensä 326 295.


title: Naxit

text: Suurin osa naxeista asuu Yunnanin maakunnan Lijiangin autonomisessa prefektuurissa maakunnan luoteisosassa lähellä Burman vastaista rajaa. Heitä asuu myös Weixin, Zhongdianin ja Ninglangin piirikunnissa. Pienempiä naxien yhteisöjä on myös Sichuanin maakunnassa. Naxit pitävät Lijiangia kulttuurillisena pääkaupunkinaan. Naxien asuttama alue on vuoristoista.


title: Naxit

text: Antropologien mukaan naxien edeltäjät asuttivat alueita Itä-Tiibetissä ja Länsi-Sichuanissa, tai Qinghain maakunnassa noin 1 000 vuotta sitten. Osa tutkijoista pitää heidän esi-isiään samoina qiangien kanssa. 500-luvulta 1100-luvulle naxit olivat osa Nanzhaon ja Dalin kuningaskuntaa, jotka hallitsivat alueita Yunnanissa, Sichuanissa, pohjoisessa Burmassa ja Tiibetissä. Mongolit valloittivat Kublai-kaanin johdolla naxien alueet vuonna 1252. Sittemmin Kiinaa hallinneet han-kiinalaiset dynastiat hallitsivat naxeja paikallisten päälliköiden kautta. Vuorovaikutus kiinalaisten kanssa johti pitkälle edenneeseen kiinalaistumiseen tapojen omaksumisen kautta.


title: Naxit

text: Mao Zedongin johtamien kommunistien voitto Kiinan sisällissodassa muutti voimakkaasti naxien elämäntapoja. Keskushallinto siirsi vähemmistöjen vaikutusvallan vähentämiseksi Yunnaniin ja Sichuaniin suuria joukkoja han-kiinalaisia siirtolaisia. 1950-luvulla naxien alueelle perustettiin kolhoositiloja, jotka lakkautettiin vasta 1980-luvulla.


title: Naxit

text: Sosiaalisten järjestelmien erot jakavat naxit kahteen eri alaryhmään. Lijiangin naxit jakautuvat isälinjaisiin sukuihin ja perheet järjestävät usein lastensa avioliitot serkusten kesken. Yongninigin naxit noudattavat puolestaan äitilinjaisia jakoja. Suuri osa naxeista harjoittaa edelleen maanviljelystä. Viljellyt kasvit vaihtelevat alueen korkeuden mukaan. Matalammilla alueilla kasvatetaan esimerkiksi riisiä, sitrushedelmiä ja kasviksia. Korkeammilla alueilla kasvatetaan maissia, omenoita ja päärynöitä. Naxeja asuu myös viljelykseen kelpaamattomilla vuoristoalueilla, joilla elinkeinona toimii vuohien, lampaiden ja jakkien kasvatus. Lijiangin kaupungissa asuvat naxit elävät muiden nykyajan kaupunkilaisten tapaan.


title: Naxit

text: Naxien uskonnossa sekoittuu perinteinen animistinen uskonto, buddhalaisuus ja taolaisuus. Lamalainen buddhalaisuuden gelugpa-koulunta on erityisen vahva Yongningin naxien keskuudessa heidän käännyttyään siihen kolme vuosisataa sitten. Perinteiseen uskoon kuuluvat monet erilaiset henget, joita on kasveilla, eläimillä ja maamerkeillä. Henkiin voivat vaikuttaa šamaanit. Perinteinen usko on kuitenkin katoamassa ja esimerkiksi uusia šamaaneja ei ole koulutettu vuoden 1949 jälkeen.


title: Live Music from the Twilight Zone

text: Live Music from the Twilight Zone on suomalaisen Wigwam-yhtyeen vuonna 1975 julkaistu järjestyksessään viides albumi, ja ensimmäinen livelevy. Levyllä on mukana koko Wigwamin ns. toinen kokoonpano (Österberg-Pembroke-Gustavson-Pohjola), mutta myös kitaristi Pekka Rechardt oli jo liittynyt yhtyeeseen ja soittaa levyllä. Sekä Gustavson että Pohjola olivat ilmoittaneet eroavansa yhtyeestä tulevaisuudessa, joten yhtye halusi tallentaa kokoonpanon livetunnelman levylle vielä tällä kokoonpanolla, etenkin kun koko yhtyeen tulevaisuus oli vielä epävarmalla pohjalla.


title: Live Music from the Twilight Zone

text: Yhtyeen ensimmäisten kokoonpanojen live-esiintymisille tyypilliseen tapaan levyllä ei ole lainkaan yhtyeen aiemmilla albumeilla julkaistuja kappaleita, vaan mukana on nauhoitusajankohtana julkaisemattomia kappaleita, jäsenten soolotuotantoa sekä reilusti pidennettyjä ja improvisointiosuuksin höystettyjä lainakappaleita.


title: Live Music from the Twilight Zone

text: A-puoli


title: Live Music from the Twilight Zone

text: B-puoli


title: Live Music from the Twilight Zone

text: C-puoli


title: Live Music from the Twilight Zone

text: D-puoli


title: Viikaisten koulu

text: Viikaisten koulu on Uudessakaupungissa sijaitseva koulu. Koulurakennuksessa on sekä yläaste että lukio. Kummallakin opinahjolla on suurin osa yhteisiä opettajia, mutta molemmilla on myös omia opettajia. Viikasilla on kaksi rehtoria, apulaisrehtori, joka työstää viikaisten puolella ja rehtori joka työstää pohitullin puolella. Lukiolla on myös kaksi rehtoria. Viikaisten koulu on Uudenkaupungin toinen yläaste, ja siinä on luokat A–G. Koulu on kolmekerroksinen, betonista rakennettu tila. Yläasteen puolella oppilaita on vuonna 2010 hieman vähemmän kuin viime vuosina eli 399. Lukion puolella noin 250 oppilasta.


title: Silvio Rodríguez

text: Silvio Rodríguez (s. 1946) on kuubalainen muusikko ja laulaja-lauluntekijä, joka kuuluu niin sanotun nueva trova -liikkeen kärkinimiin. Hänen tunnetuimmista lauluistaan muun muassa ”Ojalá”, ”Playa Girón”, ”La Maza” ja ”Unicornio” ovat klassikkoja latinalaisessa Amerikassa. Musiikillisesti ja poliittisesti Rodríguez on latinalaisen Amerikan vasemmiston symboli, ja hän on kirjoittanut muun muassa monia lauluja Che Guevaralle.


title: Orenstein & Koppel

text:
Orenstein & Koppel on saksalainen metallitehdas.
Yhtiö valmisti aikoinaan runsaasti kapearaiteisia höyryvetureita; sen kalustoa tuli Suomeen runsaasti, koska helsinkiläinen monialayhtiö Ivar Lindfors Ab sai jo varhain yhtiön Suomen-edustuksen.


title: Orenstein & Koppel

text: Vetureista on säilynyt useita; Minkiön kapearaidemuseossa on kolme: Loviisan-Vesijärven rautatien veturi numero 7, Äänekoski-Suolahden rautatien veturi numero 3 sekä Åminneforsin teollisuusradan veturi numero 2.


title: Orenstein & Koppel

text: Kovjoen museorautatiellä on Ojakkalan–Olkkalan rautatien veturi numero 3.


title: Orenstein & Koppel

text: Yhtiö valmisti myös sähkövetureita: Forssan sähköradan ykkösveturi on museoitu lasikaappiin Forssan kaupunginkirjaston pihaan.


title: Orenstein & Koppel

text: Höyryaikakauden päättyessä Orenstein & Koppel siirtyi muihin metallituotteisiin; Kone Oy osti sen osake-enemmistön. Nykyisin näkee liukuportaissa Orenstein & Koppelin vetureista tutun logon eli vinoneliöön sijoitetun kirjainyhdistemän "O & K". O & K tuli tunnetuksi myös maansiirtokoneiden ja etenkin suurten kaivoskoneiden tekijänä.


title: Steffen Wesemann

text: Steffen Wesemann (s. 11. maaliskuuta 1971 Wolmirstedt, Saksan demokraattinen tasavalta) on saksalaissyntyinen entinen maantiepyöräilijä, joka kilpaili ammattilaisena vuosina 1993–2008. Hän on asunut pitkään Küttigenin kunnassa Sveitsissä, ja sai maan kansalaisuuden 19. syyskuuta 2005.


title: Steffen Wesemann

text: Wesemann edusti pitkään T-Mobile Teamia, joka ennen vuotta 2004 tunnettiin nimellä Team Telekom. Toimittuaan vuonna 2007 Team Wiesenhof-Feltin kapteenina hän siirtyi vuodeksi 2008 Cycle Collstrop -joukkueeseen.


title: Steffen Wesemann

text: Wesemann voitti vuonna 2004 Flanderin ympäriajon. Hän on myös viisinkertainen Rauhanajon voittaja. Hän saavutti vuonna 2002 toisen ja vuonna 2007 kolmannen sijan Pariisi–Roubaix-ajossa.


title: Onnelliset

text: Onnelliset on vuonna 1954 valmistunut suomalainen mustavalkoinen draamaelokuva, jonka on ohjannut Hannu Leminen. Elokuva on kolme vuotta aiemmin valmistuneen menestyselokuvan "Kesäillan valssi" itsenäinen jatko-osa.


title: Onnelliset

text: Elokuvan tapahtumat ajoittuvat 1910-luvulle. Muusikko Lauri Alanko ihastuu konserttikiertueella kauniiseen oopperadiivaan. Samaan aikaan hänen vaimonsa Annina viettää aikaa vanhan ystävänsä Veikko Kuusen kanssa. Anninan äiti Viktoria painostaa tytärtään eroamaan. Kolmiodraamaa selvitellään lopulta Tukholmassa. Taustalla keskustellaan Suomen asemasta Venäjän suuriruhtinaskuntana. Sekä käsikirjoittaja Seere ”Serp” Salmiselle että ohjaaja Hannu Lemiselle 1900-luvun alun routavuodet olivat mieleinen aihe. Kuten "Kesäillan valssi", myös "Onnelliset" rakentuu Oskar Merikannon musiikin varaan. Nimensä se sai Merikannon säveltämästä samannimisestä duetosta, joka esitetään elokuvan loppupuolella. Keskeiset näyttelijät ovat pääosin samat kuin "Kesäillan valssissa". Elokuva esitettiin televisiossa ensi kerran 14. toukokuuta 1966.


title: Onnelliset

text: "Kesäillan valssin" tapahtumista on kulunut jo pitkä tovi. Annina ja Lauri Alanko ovat vakaasti avioliiton satamassa ja heillä on poika Erkki. Intohimon hyökyaalto kuitenkin lähestyy Alankojen aviosuvantoa. Suomalaissyntyinen oopperadiiva Delia Rosati on vierailulla entisessä kotimaassaan. Hän pitää suomalaisia moukkina, jotka eivät ymmärrä hänen arvoaan taiteilijana. Monen muun miehen lailla Anninan veli Karl-Erik palvoo povekkaan ja kurvikkaan laulajattaren hekumallista kauneutta. Anninan äiti Viktoria sen sijaan pitää Deliaa tyhjänpäiväisenä hepsankeikkana. Karl-Erik pyytää lankomiestään Lauria Delian säestäjäksi konsertin jälkeiseen seurapiiritapahtumaan Socikselle. Delia ihastuu Laurin pianistin kykyihin, ja suorastaan vaatii häntä lähtemään säestäjäkseen kiertueelle. Lauri on juuri se mies jota Delia on etsinyt. Annina puoltaa miehensä lähtöä turneelle, josta Laurille on luvassa hyvät tulot.


title: Onnelliset

text: Delia Rosatin kiertue alkaa Porvoosta ja ulottuu kaakkoisen Suomen kaupunkien kautta Pietariin. Menestys on mahtava sekä taiteellisesti että taloudellisesti. Viipurissa auringon painuttua mailleen Lauri on vähällä langeta Delian kaareutuvien huulten viettelevään kutsuun hevosvaunuissa. Kotiin jäänyt Annina on ottanut työtä vanhan tuttavansa Veikko Kuusen asianajotoimistossa puhtaaksikirjoittajana, enemmän ajan kuluksi kuin taloudellisesta pakosta. Annina ja Veikko viihtyvät toistensa seurassa, he illallistavat Klippanilla ja pientä kipinöintiä on ilmassa. He osallistuvat myös isänmaalliseen kokoukseen, joka on keskeytettävä tsaarin vakoilijoiden takia.


title: Onnelliset

text: Nevan metropolissa Delian ”suksee” on täydellinen. Koko Pietarin kerma hurraa suomalaiselle taiteilijattarelle. Karl-Erik on samaan aikaan kaupungissa, mutta Delia on kylmennyt hänelle. Lauri puolestaan päätyy Delian sänkyyn. Mustasukkainen Karl-Erik arvaa, mitä lemmenpelejä Delia pelaa aviorikollisen Laurin kanssa.


title: Onnelliset

text: Kun Lauri palaa Helsinkiin, hänen perheensä on yllättäen lähtenyt Anninan vanhempien luo maaseudulle. Hän lähtee saman tien junalla Hämeenlinnaan. Myös Veikko on Grahnien asunnolla, Viktoria näkisi hänet mieluusti vävynään. Veikko tulee hyvin toimeen Anninan kanssa, muttei pyri aktiivisesti viettelemään häntä. Viktoria vaistoaa, että Laurin ja Delian välillä on muutakin kuin työsuhde. Annina muistuttaa Laurille, ettei tämä kirjoittanut hänelle tarpeeksi usein kiertueelta. Siihen Lauri toteaa: ”Rakas, en ole unohtanut sinua hetkeksikään... sydämessäni.” Seuraavana aamuna Delia soittaa Laurille vaatien häntä luokseen Helsinkiin. Hän haluaa Laurin säestäjäkseen Euroopan-kiertueelle. Anninalla ei ole mitään miehensä lähtöä vastaan. Vanhempiensa asunnolle saapunut Karl-Erik paljastaa, että Lauri on muhinoinut Delian kanssa, jolloin Viktoria alkaa vaatia Anninaa eroamaan miehestään. Isä-Konrad taas ei hyväksy, että Viktoria ja Karl-Erik sotkeutuvat Anninan ja Laurin asioihin.


title: Onnelliset

text: Menetyksellisen Euroopan-kiertueen viimeinen etappi on Tukholma. Viktoria lähettää Laurille kirjeen, jossa hän valehtelee Anninan haluavan avioeroa. Lauri pelkää menettävänsä perheensä, hän syyttää Deliaa ja omaa typeryyttään tilanteesta. Hän alkaa katua lankeamistaan laulajattareen. Delialla puolestaan tuntuu olevan uusia miehiä näköpiirissä. Hän sanoo Laurille: ”Muille olen antanut vain taiteeni, sinulle itseni. Eikö se ole sinusta minkään arvoinen?” Lauri kirjoittaa Anninalle kirjeen, jossa hän tunnustaa kaiken. Vietyään kirjeen postiin hän jää auton alle.


title: Onnelliset

text:
Saatuaan kirjeen Annina tajuaa aviorikoksen laajuuden, mutta ei hyväksy äitinsä sekaantumista asiaan. Myöskään Konrad ei pidä vaimonsa puuttumisesta aviokriisiin. Avioeroa hän pitää liioitteluna. Konrad ja Annina lähtevät Tukholmaan saatuaan tiedon Laurin vakavasta loukkaantumisesta. Konrad aikoo pitää vakavan puhuttelun Delialle, mutta hänkin sulaa viehkeän kurvittaren edessä, ja sanakäänteet jäävät varsin pehmeiksi. Tässä vaiheessa Delia on valmis luopumaan Laurista, hän sanoo Konradille olleensa vain hyvä ystävä Laurin kanssa. Annina ja Lauri sopivat kriisinsä sairaalan vuoteen ääressä. Myös Annina käväisee Delian luona ja pitää laulajattarelle pateettisen puheen rakkaudesta. Sen jälkeen Konrad, Annina ja Lauri lähtevät laivalla kohti Suomea sävelten siivittäminä.
"Onnellisten" sisä- ja ulkokuvia otettiin muun muassa Ravintola Klippanilla Helsingissä sekä Pyhän Laurin kirkolla Lohjalla. Rauni Luoma, joka "Kesäillan valssissa" oli Henna Kallion osassa, on "Onnellisten" alkukohtauksessa nimeämätön seurapiirirouva. Reino Valkama näyttelee edelleen Manu Kalliota, tosin vain yhdessä kohtauksessa. Anninan ja Laurin poikaa esittää Heli Eskola.


title: Onnelliset

text: Kauppalehti kirjoitti elokuvasta: ”-- musiikkipuolen lomaan Serp on tottuneesti kuronut kokoon juonen, vähän tavanomaisen ja ohuehkon tosin, mutta silti tavallaan hupaisan ja herttaisen.” Ilta-Sanomat luonnehti elokuvaa kulttuurileimaiseksi ajanvietetarinaksi.


title: Alan Budikusuma

text: Alan Budikusuma (s. 29. maaliskuuta 1968 Surabaya) on indonesialainen sulkapalloilija, joka voitti kultaa vuoden 1992 kesäolympialaisissa Barcelonassa.


title: Alan Budikusuma

text: Budikusuma on naimisissa toisen sulkapalloilijan, samojen olympialaisten kultamitalisti Susi Susantin kanssa.


title: Taufik Hidayat

text: Taufik Hidayat (s. 10. elokuuta 1981 Bandung) on indonesialainen sulkapalloilija, jota pidetään lajin yhtenä kaikkien aikojen lahjakkaimmista pelaajista. Hän on luonut huomattavan kansainvälisen uran, joka huipentui kultamitalin voittoon kesäolympialaisissa 2004 Ateenassa sekä maailmanmestaruuteen vuonna 2005 Anaheimissa Yhdysvalloissa.


title: Taufik Hidayat

text: Kesällä 2013 Hidayat ilmoitti päättävänsä uransa.


title: Sukuposti

text: Sukuposti.net on suomalainen verkkosivusto, joka on perustettu vuonna 2001. Sukupostin hevoskuvagalleria on laajin Internetistä löytyvä hevoskuvien kokoelma. Sukuposti toimii vapaaehtoisvoimin.


title: Sukuposti

text: Sukupostin tärkein ominaisuus on tietokanta, jonka päivittämiseen ja laajentamiseen osallistuu noin sadan henkilön ryhmä. Käyttäjät voivat lähettää sivustolle kuvia ja tietoja hevosista, mutta ylläpitäjät huolehtivat tietojen julkaisusta. Sukupostin tarkennetulla haulla voi etsiä sellaistakin hevosta, jonka koko nimeä ei varsinaisesti tiedä. Silloin siinä on kuitenkin apuna mm. säkäkorkeus, rotu, sukupuoli, jne.


title: Sukuposti

text: Sukupostissa julkaistaan hevoskuvien ja hevosten tietojen lisäksi myös uutisia sekä 25-kysymystä juttusarjaa, jossa haastatellaan hevosihmisiä. Myös satunnaisesti ilmestyvä Raviraati on sivustolla julkaistava juttusarja. Sivustolta löytyy myös suurimpien ravikilpailuiden kunniataulukoita sekä kantakirjaan merkittyjen hevosten listoja.


title: Sukuposti

text: Sivusto on hevosihmisten keskuudessa erittäin käytetty tietolähde. Sivustolla ilmoitettujen tietojen mukaan palvelussa ladataan kuukausittain n. 2,5-3 miljoonaa sivua. Yksittäisä käyttäjiä on tietojen mukaan n. 100 000 kuukaudessa.


title: Sukuposti

text: Sukupostin hevostietokannasta löytyy n. 850 000 hevosta (8.3.2009). Hevostietokannan tiedot ovat peräisin eri maiden hevosrekistereistä (mm. Suomen Hippos).


title: Sukuposti

text: Sukupostin hevoskuvagalleriasta löytyy n. 215 000 (8.3.2009) hevoskuvaa yli 70 000 eri hevosesta. Käyttäjät voivat lähettää palveluun omia kuviaan julkaistavaksi. Osa ylläpitäjistä käy kuvaamassa hevosia eri tapahtumissa ja talleilla.


title: Karolina Tymińska

text: Karolina Tymińska (s. 4. lokakuuta 1984 Świebodzin) on puolalainen seitsenottelija.


title: Karolina Tymińska

text: Tyminska sijoittui seitsenottelussa 15:nneksi Osakan MM-kilpailuissa 2007, seitsemänneksi Pekingin olympialaisissa 2008, viidenneksi Barcelonan EM-kilpailuissa 2010, neljänneksi Daegun MM-kilpailuissa 2011 ja yhdeksänneksi Moskovan MM-kilpailuissa 2013. Sisäratojen MM-kilpailuissa hän on ollut viisiottelussa neljäs Istanbulissa 2012, kuudes Valenciassa 2008 ja Dohassa 2010 sekä kahdeksas Sopotissa 2014. Sisäratojen EM-kilpailuissa hän on sijoittunut kahdeksanneksi Madridissa 2005, seitsemänneksi Birminghamissa 2007, viidenneksi Torinossa 2009 ja neljänneksi Pariisissa 2011.


title: Karolina Tymińska

text: Tyminska on voittanut Puolan seitsenottelumestaruuden ulkoradoilla vuosina 2006, 2007 ja 2011 sekä viisiottelumestaruuden sisäradoilla vuosina 2005, 2006, 2008, 2009 ja 2016. Puolan hallimestaruuden hän on voittanut lisäksi pituushypyssä 2007, 2008 ja 2012 sekä 60 metrin aitajuoksussa 2010.


title: Ammunnan maailmanmestaruuskilpailut 2002

text: Kansainvälisen ampumaurheiluliiton (ISSF) 48. maailmanmestaruuskilpailut järjestettiin 2.-16.7.2002 Lahdessa.


title: Kanadan Grand Prix 1989

text: Kanadan Grand Prix 1989 oli Formula 1 -sarjan osakilpailu, joka ajettiin 18. kesäkuuta 1989 Circuit Gilles-Villeneuvella Kanadassa. Kilpailun voitti Williamsilla ajanut Thierry Boutsen, jolle voitto oli uran ensimmäinen. Williamsin menestystä täydensi Riccardo Patrese ajamalla toiseksi.


title: Kanadan Grand Prix 1989

text: Kahden tunnin aikaraja tuli täyteen samalla kierroksella kuin kilpailun suunniteltu ajomatka.


title: Michele Bartoli

text: Michele Bartoli (s. 27. toukokuuta 1970 Pisa) on entinen italialainen maantiepyöräilijä, yhden päivän kilpailujen erikoismies.


title: Michele Bartoli

text: Bartoli voitti kolme pyöräilyn "monumenttia": Flanderin ympäriajon vuonna 1996, Liège–Bastogne–Liègen vuosina 1997 ja 1998 sekä Lombardian ympäriajon 2002 ja 2003. Suurista klassikoista hän voitti myös Züri-Metzgeten, La Flèche Wallonnen ja Amstel Gold Racen.


title: Michele Bartoli

text: MM-kilpailujen maantieajossa Bartoli saavutti pronssia Luganossa 1996 Johan Museeuwin ja Mauro Gianettin jälkeen sekä toistamiseen Valkenburgissa 1998 Oscar Camenzindin ja Peter Van Petegemin perässä.


title: Michele Bartoli

text: Bartoli voitti maantiepyöräilyn maailmancupin vuosina 1997 ja 1998. Ammattipyöräilyn rankinglistalla hän oli ensimmäisenä 10. lokakuuta 1998 – 6. kesäkuuta 1999. Hän lopetti uransa kauden 2004 jälkeen.


title: Branwell Brontë

text: Patrick Branwell Brontë (26. kesäkuuta 1817 – 24. syyskuuta 1848) oli englantilainen taidemaalari ja runoilija. Hänen sisarensa olivat Brontën kuuluisat kirjailijasisaret Charlotte, Emily ja Anne, joiden teoksiin kuuluvat muun muassa "Kotiopettajattaren romaani", "Humiseva harju" ja "Wildfell Hallin asukas".


title: Branwell Brontë

text: Branwell Brontë syntyi Yorkshiren Thortonissa vuonna 1817, ja hän oli kuusilapsisen perheen ainoa poika. Vuonna 1821 Brontën perhe muutti Haworthiin isä Patrickin saatua sieltä töitä paikallisesta pappilasta. Brontën äiti Maria kuoli vielä samana vuonna, ja perheen lapset jäivät isänsä ja äidinpuoleisen tätinsä hoidettaviksi.


title: Branwell Brontë

text: Nuoruudessaan Brontë alkoi opiskella taidemaalariksi Haworthissa ja toimikin ammatissa esimerkiksi vuosina 1838-1839 Bradfordissa. Hänen kuuluisin teoksensa lienee hänen sisaristaan maalaama muotokuva. Brontë maalasi alun perin myös itsensä kuvaan, mutta myöhemmin poisti itsensä kuvasta. Brontë toimi lisäksi kotiopettajana muutamissa perheissä. Toimiessaan kotiopettajana Robinsonin perheessä rakastui Brontë perheen rouvaan Lydiaan. Suhde päättyi epäonnisesti vuonna 1845, ja Brontë palasi kotiinsa Haworthiin. Kotona hän alkoholisoitui ja alkoi käyttää oopiumia.


title: Branwell Brontë

text: Branwell Brontë kuoli tuberkuloosiin 31-vuotiaana 24. syyskuuta vuonna 1848. Hänet haudattiin neljä päivää myöhemmin Brontën perhehautaan Pyhän Mikaelin ja kaikkien enkelien kirkkoon Haworthiin. Myös Branwellin sisaret Emily ja Anne menehtyivät tuberkuloosiin. Emily vilustui veljensä hautajaisissa ja kuoli vielä saman vuoden joulukuussa, Anne seuraavan vuoden toukokuussa. Branwellin sisar Charlotte kuoli vuonna 1855 ja hänen isänsä Patrick 1861. Heidät kaikki Annea lukuun ottamatta on haudattu Brontën perhehautaan Haworthiin.


title: Tommaso Salvadori

text: Adelardo Tommaso Salvadori Paleotti (30. syyskuuta 1835 Porto San Giorgio – 9. lokakuuta 1923 Torino) oli italialainen eläintieteilijä ja lintutieteilijä.


title: Tommaso Salvadori

text:
Tommaso Salvadorin vanhemmat olivat italialainen Luigi Salvadori ja englantilainen Esther Welby.
Salvadori opiskeli lääketiedettä Pisassa ja Roomassa. Hän liittyi Giuseppe Garibaldin Sisilian retkelle palvellen lääkintäupseerina.


title: Tommaso Salvadori

text: Hän toimi Torinon yliopiston Eläintieteellisen museon johtajan Filippo de Filippin assistenttina 1863–1879 ja apulaisjohtajana 1879–1923. Hänen aikanaan museosta kehittyi Italian parhain. Hänen erikoisalansa olivat Aasian linnut. 1890–1891 hän tutki British Museumin kokoelmia ja luetteloita Lontoossa.


title: Tommaso Salvadori

text: Krokotiilivaraani ("Varanus salvadorii") on nimetty hänen kunniakseen, samoin linnuista papuansorsa ("Salvadorina waigiuensis"), irianinviikunakaija ("Psittaculirostris salvadorii"), engganonrilli ("Zosterops salvadorii"), kyhmyrakkeli ("Onychognathus salvadorii") ja punapeippo ("Cryptospiza salvadorii"). Hän itse nimesi satoja lintulajeja ja -alalajeja.


title: Natalja Lisovskaja

text: Natalja Lisovskaja (; s. 16. heinäkuuta 1962) on venäläinen kuulantyöntäjä, joka edusti Neuvostoliittoa. Hän pitää hallussaan lajin naisten maailmanennätystä (22,63 m), jonka hän saavutti Moskovassa 7. kesäkuuta 1987.


title: Natalja Lisovskaja

text: Lisovskaja voitti kultaa olympialaisissa Soulissa 1988 ja yleisurheilun maailmanmestaruuskilpailuissa Roomassa 1987.


title: Natalja Lisovskaja

text: Lisovskaja on naimisissa menestyneen moukarinheittäjä Juri Sedyhin kanssa. Parilla on tytär Alexia. Perhe asuu Pariisissa, Ranskassa.


title: Luettelo vaalikauden 1907–1908 kansanedustajista

text: Tämä on luettelo vaalikauden 1907–1908 kansanedustajista eli ensimmäisistä kansanedustajista. Edustajat valittiin ensimmäisissä eduskuntavaaleissa vuonna 1907. Eduskunta oli vallassa valtiopäivät 1907 – 1908 I eli 22. toukokuuta 1907 alkaen aina 6. huhtikuuta 1908 asti, jolloin se hajotettiin. Avajaisistunto oli 25. toukokuuta 1907 Helsingin Vapaapalokunnan talon juhlasalissa osoitteessa Hakasalmenkatu 3 (nykyään Keskuskatu 3). Eduskunnasta toivottiin lehdistössä yhteiskunnan uudistajaa ja kansan yhdistäjää. Valitut 19 naiskansanedustajaa olivat maailman ensimmäiset naiset parlamentaarikkoina.


text: Eduskunnan puhemieheksi valittiin nuorsuomalaisten P. E. Svinhufvud, joka toimi tehtävässä aina vuoteen 1913 asti. Ensimmäiseksi varapuhemieheksi valittiin SDP:n Nils Robert af Ursin ja toiseksi Suomalaisen puolueen E. G. Palmén. Heidän kautensa kesti 23. toukokuuta 1907 – 31. heinäkuuta 1908. Ironisesti ensimmäisen yleisellä ja yhtäläisellä äänioikeudella valitun eduskunnan ensimmäinen puhemiehistö muodostui kolmesta aatelismiehestä, jotka kaikki olivat olleet edustajina säätyvaltiopäivien aatelissäädyssä.


text: Edustajat jakaantuivat puolueittain seuraavasti: Suomen Sosialidemokraattinen Puolue (SDP) 80 (miesten ja naisten osuus 71–9, naisia 11,25 %), Suomalainen puolue (Suom.) 59 (53–6, 10,17 %), Nuorsuomalainen Puolue (Nuor.) 26 (24–2, 7,69 %), Ruotsalainen kansanpuolue (RKP) 24 (23–1, 4,17 %), Suomen Maalaisväestön Liitto (SML, myöhemmin Maalaisliitto ja Keskusta) 9 (8–1, 11,11 %) ja Suomen Kristillisen Työväen Liitto (KTL) 2 (2–0, 0 %). Voimasuhteet vaihtuivat hieman, kun nuorsuomalaisten kanssa vaaliliitossa olleen itsenäisen Etelä-Pohjanmaan Nuorsuomalaisen Maalaisliiton Santeri Alkio siirtyi syyskuussa 1907 nuorsuomalaisten eduskuntaryhmästä Maalaisväestön Liittoon. Edustajista 19 oli naisia, jotka valittiin 62 naisehdokkaasta.


text: Vuonna 1907 eduskunnan keski-ikä oli 41 vuotta. Eduskunnan ikäpuhemies eli vanhin edustaja oli Iisakki Hoikka.


text: Vanhoillisten voimien noustua valtaan Venäjän duumassa pyrittiin Suomen ja Venäjän lainsäädäntöä yhtenäistämään. Keisari Nikolai II vuoden 1908 asetuksen mukaan Suomen senaatin (joka oli silloin Mechelinin senaatti) esitykset piti esitellä ensin ministerineuvostolle ja vasta sitten keisarille. Asetus aiheutti vastustusta ja välikysymyksiä, minkä johdosta keisari hajotti eduskunnan ja määräsi uudet vaalit. Hajotusmääräys luettiin täysistunnossa 6. huhtikuuta 1908.


text: Vaalipiirijaosta päätti senaatti 17.12.1906. Vaaleissa saattoi olla ehdolla useassa eri vaalipiirissä ja myös eri puolueissa. Edustajien luettelossa on Eduskunnan matrikkelissa mainittu vaalipiiri.


title: Nevada-tan

text: Nevada-tan ( "Nebada-tan", myös ネバダたん) on kutsumanimi 11-vuotiaalle japanilaiselle koulutytölle, joka murhasi luokkakaverinsa Satomi Mitarain ( "Mitarai Satomi"). Murha tapahtui 1. kesäkuuta 2004 peruskoulussa Sasebossa, Nagasakissa, kun Nevada-tan viilsi Mitarain kurkun mattoveitsellä. Nimettömänä pidetystä tappajasta tuli tämän jälkeen Internet-ilmiö.


title: Nevada-tan

text: Pian tapahtuman jälkeen löydettiin hänen luokkakuvansa, jossa hänellä oli päällään Nevadan yliopiston fanineulepusero, jossa luki ”NEVADA”. Siitä hän sai lempinimensä Nevada-tan, ”-tanin” ollessa pienten lasten tapa lausua sana ”-chan”, joka on lapsista käytetty kohteliaisuussana japanin kielessä. Murhaajan oikeaa nimeä on yritetty pitää salassa Japanin mediassa, ja hänestä käytetäänkin nimitystä ”Tyttö A” ().


title: Nevada-tan

text: 11-vuotias koulutyttö murhasi 12-vuotiaan luokkakaverinsa, Satomi Mitarain, tyhjässä luokkahuoneessa ruokatunnin aikana Okubon peruskoulussa Sasebossa. Nevada-tan jätti Mitarain ruumiin luokkaan ja palasi omaan luokkaansa vaatteet veressä. Tytön opettaja löysi ruumiin ja kutsui poliisin. Kun Nevada-tan oli saatu kiinni, hän tunnusti tekonsa ja kertoi, että hän ja Mitarai olivat riitaantuneet Internetissä.


title: Nevada-tan

text: Tapaus herätti keskustelua siitä, pitäisikö rikosoikeudellista vastuuikärajaa Japanissa jälleen laskea, kun sitä laskettiin viimeksi 16:sta 14:ään vuonna 2000, kun 14-vuotias poika tappoi 11-vuotiaan pojan vuonna 1997 Kobessa.


title: Nevada-tan

text: "Battle Royale" -elokuvan fanisivusto ilmoitti, että elokuvan jatko-osan DVD-julkaisua, joka oli suunniteltu julkaistavaksi 9. kesäkuuta 2004, lykättäisiin ”tämänhetkisten tapahtumien” vuoksi.


title: Nevada-tan

text: Nevada-tanista on piirretty satoja kuvia, joissa hänet kuvataan yleensä lyhyt-, ruskeatukkaisena, NEVADA-pusero päällään ja mattoveitsi tai muu terävä ase kädessään.


title: Nevada-tan

text: Saksalaisen nu metal -yhtyeen Panik nimi oli ennen Nevada Tan, kunnes sen nimi muutettiin tammikuussa 2008. Australialaisella Love Outside Andromeda -yhtyeellä on murhatapauksesta kertova ”Boxcutter, Baby” -niminen kappale.


title: Punapeippo

text: Punapeippo ("Cryptospiza salvadorii") on afrikkalainen loistopeippoihin kuuluva varpuslintu. Laji on nimetty italialaisen eläintieteilijä Tommaso Salvadorin kunniaksi.


title: Punapeippo

text: Linnun pituus on 11,5–12 senttimetriä. Sen höyhenpuku on kaksivärinen: alapuoli, pää, niska, pyrstö ja siivet ovat ruskeat ja selkä, siipien yläpeitinhöyhenet ja yläperä kirkkaan punaiset.


title: Punapeippo

text: Punapeippo esiintyy Keski- ja Itä-Afrikassa noin 190 000 neliökilometrin alueella ja sen kanta on elinvoimainen.


title: Punapeippo

text: Punapeippo pesii vuoristoissa 1 500–3 000 metrin korkeudella.


title: Punapeippo

text: Punapeippo rakentaa umpinaisen pesän muun muassa ruohonkorsista. Naaras munii 3–5 munaa, joita haudotaan 14–17 päivää.


title: Punapeippo

text: Punapeippo on siemensyöjä, poikasille syötetään ensi päivinä hyönteisiä.


title: Keep the Faith

text: Keep the Faith on yhdysvaltalaisen rockmusiikkia esittävän Bon Jovi-yhtyeen viides studioalbumi.


title: Keep the Faith

text: "Keep the Faith" julkaistiin Mercury Records-levymerkillä 3. marraskuuta 1992. Albumin on tuottanut Bob Rock, ja albumi nauhoitettiin yhtyeen kahden aiemman studioalbumin, "New Jerseyn" ja "Slippery When Wetin" tapaisesti Kanadan Vancouverissa Little Mountain Sound-äänitysstudiolla. Musiikillisesti albumi edustaa edeltäjiinsä nähden enemmän aikuismaisempaa linjaa. Albumilta uupuvat yhtyeen 1980-luvun albumeille ominainen raskas rumpujensoitto sekä nopeiden kitarasoolojen viljeleminen, ja se on suurimmaksi osaksi melodista rockmusiikkia balladein höystettynä. Yhtyeen musiikillisesta tyylinvaihdoksesta huolimatta albumi sai sekä yleisöltä että kriitikoilta positiivisen vastaanoton.


title: Keep the Faith

text: Yhtyeen kotimaassa Yhdysvalloissa albumi sijoittui ilmestyessään Billboardin albumilistan viidennelle sijalle, ja albumista tuli yhtyeen kolmas viiden parhaan joukkoon Yhdysvalloissa yltänyt studioalbumi. Suomessa "Keep the Faith" sijoittui albumilistan kärkeen, ja yhtye vastaanotti albumista kultalevypalkinnon vuonna 1993 albumin ylitettyä 25 000 kappaleen myyntirajan. Suomessa albumia on tähän asti myyty lähes 40 000 kappaletta.


title: Keep the Faith

text: Vuonna 1983 perustetun Bon Jovin kaksi ensimmäistä studioalbumia "Bon Jovi" (1984) ja "7800° Fahrenheit" (1985) olivat tuoneet yhtyeelle jonkinasteista menestystä Yhdysvalloissa. Kaksi ensimmäistä albumia eivät olleet kuitenkaan riittäneet nostamaan yhtyeen suosiota toivotulle tasolle, joten kolmatta albumiaan "Slippery When Wet" varten yhtye palkkasi lauluntekijä Desmond Childin avustamaan yhtyettä kappaleiden kirjoittamisessa. Yhteistyö kantoi tulosta, sillä Childin, laulaja Jon Bon Jovin ja kitaristi Richie Samboran yhdessä kirjoittamat kappaleet "You Give Love a Bad Name" ja "Livin' on a Prayer" nostivat Bon Jovin musiikin kansainvälisten tähtien joukkoon.


title: Keep the Faith

text: Yhdysvalloissa Billboardin albumilistan kärkeen sijoittuneen "Slippery When Wetin" jälkeen yhtye, etenkin pääasiallisesti kappaleiden teosta vastanneet Jon ja Richie olivat uuden haasteen edessä: pysyäkseen kiinni menestyksessä myös seuraavan studioalbumin oli onnistuttava. Niinpä yhteistyötä Childin kanssa päätettiin jatkaa. Kolmikon yhteistyö ei pettänyt vieläkään, ja nyt myös uusi albumi "New Jersey" nousi listakärkeen Yhdysvalloissa uusien hittien, kuten "Born to Be My Babyn" ja "I'll Be There for Youn" johdosta.


title: Keep the Faith

text: Menestys kuitenkin vaati veronsa. "New Jerseyn" jälkeinen, kaksivuotinen maailmankiertue poltti yhtyeen jäsenet niin loppuun, että he päättivät asettaa Bon Jovin tauolle pituudeltaan määräämättömäksi ajaksi.


title: Keep the Faith

text: Bon Jovin viettäessä taukoa musiikkialalla oli tapahtunut paljon. Yhtyeen edustama 1980-luvun melodinen rockmusiikki oli alkanut hiljalleen hiipua pois suosiosta, ja Bon Joviin nähden katu-uskottavampana yhtyeenä pidetyn Guns N' Rosesin alati kasvanut suosio oli velottanut yhtyeen asemaa rockin huipulla. 1990-luvulla musiikin astuessa ulos glam metalin muotista myös Bon Jovi joutui päivittämään tyylinsä uudelle vuosikymmenelle pysyäkseen pinnalla. Yhtye muutti tyyliään aikuisemmaksi luopuen muun muassa tuuheasta hiustyylistään ja nopeaa kitarointia sekä raskaita rumpuosuuksia sisältäneistä kappaleista. Laulaja Jon Bon Jovin hiustyylin muuttuminen pääsi jopa otsikoihin televisiokanava CNN:lla.


title: Keep the Faith

text: Vuoden 1992 tammikuussa yhtye palasi vihdoin yhteen tauon jälkeen aloittamaan albumin työstämistä. Alun perin yhtye halusi Bruce Fairbairnin tuottavan myös "Keep the Faithin", mutta Fairbairn oli kiinni Aerosmithin tulevan albumin työstämisessä ja joutui kieltäytymään tehtävästä. Yhtye päätti palkata tuottajaksi Bob Rockin, joka oli tehnyt yhtyeen kanssa yhteistyötä myös aiemmin työskennellen miksaajana yhtyeen kahdella edellisellä studioalbumilla. Desmond Child palasi jälleen yhteistyöhön yhtyeen kanssa laulunkirjoittajana.


title: Keep the Faith

text: Työnimellä "Revenge" (suom. "kosto") työstetyn albumin nauhoittaminen aloitettiin vuoden 1992 alussa Kanadan Vancouverissa Little Mountain Sound-äänitysstudiolla, jossa yhtye oli myös nauhoittanut "New Jerseyn" ja "Slippery When Wetin". Kiss-yhtyeen julkaistessa vuoden 1992 toukokuussa uuden "Revenge"-albuminsa yhtye muutti albumin nimen muotoon "Keep the Faith" albumin samannimisen kappaleen mukaan.


title: Keep the Faith

text: "Keep the Faithille" kirjoitettiin yhteensä 30 kappaletta. Albumille päätyneistä kappaleista ainoastaan "Keep the Faith" ja "I'll Sleep When I'm Dead" olivat Jon Bon Jovin ja Richie Samboran sekä Desmond Childin käsialaa. Kosketinsoittaja David Bryanin tuotoksista albumille päätyi Jonin ja Richien kanssa kirjoitettu rockballadi "In These Arms", joka päätyi albumille siksi, että tuottaja Bob Rock painosti yhtyettä lisäämään jo muutoin valmiille albumille vielä yhden kappaleen. Jon ja Richie kirjoittivat albumille yhdessä vielä viisi kappaletta, ja pelkästään Jonin omia sävellyksiä albumille lisättiin kuusi.


title: Keep the Faith

text: Albumi valmistui vuoden 1992 heinäkuussa ja se miksattiin Los Angelesissa elokuussa.


title: Keep the Faith

text: "Keep the Faith" debytoi Yhdysvalloissa Billboardin albumilistan viidennellä sijalla vuoden 1992 marraskuussa. Albumi ylitti miljoonan myydyn äänitteen rajan kuukaudessa, ja yhtye vastaanotti albumista platinalevypalkinnon kotimaassaan vuoden 1993 tammikuussa. Tästä huolimatta albumia pidettiin hienoisena pettymyksenä.


title: Keep the Faith

text: Euroopassa yhtyeen menestys oli sitä vastoin kasvanut: "Keep the Faith" meni suoraan albumilistan kärkeen Isossa-Britanniassa ja Suomessa, ja Saksassa albumi ylitti kultalevyn myyntilukemat jo julkaisuviikkonsa aikana ollen jopa suurempi menestys kuin kaksi aiempaa edeltäjäänsä. Albumi oli vuonna 1993 eniten myyty levytys Saksassa, ja maailmanlaajuisesti albumia oli vuoden 1993 loppuun mennessä myyty yli 8 miljoonaa kappaletta. Yhdysvalloissa Recording Industry Association of America myönsi yhtyeelle albumista kaksinkertaisen platinalevyn vuonna 1994.


title: Autio maa

text: Autio maa ("The Waste Land") on T. S. Eliotin tunnettu ja vaikutusvaltainen modernistinen runo vuodelta 1922. Runossa on 434 riviä. Sen tunnettuihin kohtiin lukeutuvat "Huhtikuu on kuukausista julmin" (ensimmäinen rivi), "minä näytän sinulle ahdistuksen kourallisessa tomua" ja sanskritinkielinen viimeinen rivi "Shantih shantih shantih".


title: Autio maa

text: Runo jakautuu viiteen osaan:


title: Autio maa

text: "Autio maa" rakentuu vastakohtapareille ja yllättäville rinnastuksille. Sen teemoina ovat kulttuurin kuihtuminen länsimaalaisille optimisteille valtavan pettymyksen aiheuttaneen ensimmäisen maailmansodan jäljiltä ja myyttinen luomisvoimainen nuoruus, joka ehkä voisi luoda uuden kulttuurin. Runossa esiintyvät muiden muassa kasvullisuusmyytti luonnon uudistumisesta, hedelmällisyysmyytti seksuaalisen kyvyn palautumisesta, kristillinen ylösnousemusmyytti ja myytti Graalin maljan puhdistavuudesta. Keskeisiin symboleihin kuuluu kuningas Arthur-tarustoon kuuluva tarina "kalastajakuninkaasta", jonka impotenssi aiheuttaa hänen maalleen sateettomuuden ja kuivuuden. Vesi on läpi runon tärkeä elementti.


title: Autio maa

text: Runon alku:


title: Sancho I (Portugali)

text: Sancho I ”Asuttaja” (; 11. marraskuuta 1154 – 26. maaliskuuta 1212) oli toinen Portugalin kuningas isänsä Alfonso I:n jälkeen vuodesta 1185 kuolemaansa saakka.


title: Sancho I (Portugali)

text: Kolmannen ristiretken aikana vuonna 1189 Tanskasta ja Friisiasta tulleet ritareita kuljettaneet alukset pysähtyivät Lissabonissa. Yhdessä Sanchon kanssa nämä tulokkaat hyökkäsivät Alvoriin ja Portimãoon maurien hallitsemassa Algarvessa. Tapettuaan 6 000 kaupunkien asukasta ristiretkeläiset jatkoivat Silvesiin.


title: Sancho I (Portugali)

text: Heinäkuussa Portugaliin saapui toinen laivasto mukanaan joukkoja Englannista, Ranskasta ja Saksasta. Nämä hyväksyivät Sanchon tarjouksen liittyä Silvesin piirittäjiin saatuaan sitä ennen lupauksen odotettavissa olevasta suuresta ryöstösaaliista. Silves antautui 1. syyskuuta ja vaikka Sancho oli luvannut muslimeille vapaan pääsyn pois kaupungista, ristiretkeläiset eivät suostuneet 10 000 maravedin palkkioon vaan vaativat oikeutta kaupungin ryöstöön. Voitto jäi kuitenkin lyhytaikaiseksi, sillä maurit valtasivat kaupungin takaisin vuonna 1191.


title: Sancho I (Portugali)

text: Sanchon päätyö oli Portugalin keskiosien asuttaminen. Saadakseen rahoitusta pyrkimyksilleen hän kutsui maahan suuren joukon ulkomaisia uudisasukkaita ja läänitti ritarikunnille laajoja alueita. Hänen viimeisiä hallintovuosiaan kuitenkin varjostivat riidat piispojen ja paavin kanssa, joille hän kieltäytyi maksamasta isänsä aikoinaan lupaamia veroja. Lisäksi hän suututti testamentillaan poikansa ja kruununperijänsä Alfonso II:n määräämällä kuninkaallisia tiluksia tyttärilleen.


title: Sancho I (Portugali)

text: Sancho I:n vaimo oli Ramón Berenguer IV:n tytär Dulce. Pariskunnan lapsista Alfonso II peri kruunun. Tyttäristä Berengaria nai Tanskan kuninkaan Valdemar II Sejrin.


title: Annie-gaala 2008

text: Annie-gaala 2008 oli 35. kertaa järjestetty palkintogaala, jossa Yhdysvaltain ASIFA-Hollywood jakoi vuotuisat Annie-palkinnot vuoden 2007 parhaille animaatioille. Gaala järjestettiin 8. helmikuuta 2008 UCLA Royce Hallissa Los Angelesissa, Kaliforniassa.


title: Annie-gaala 2008

text: Pääluokkien ehdokkaat ja voittajat (lihavoituna):


title: Sancho I

text: Sancho I oli usean hallitsijan nimi:


title: These Days

text: These Days on yhdysvaltalaisen rockyhtye Bon Jovin kuudes studioalbumi. Albumi julkaistiin vuoden 1995 kesäkuussa, ja sen tuottivat Peter Collins, yhtyeen laulaja Jon Bon Jovi ja kitaristi Richie Sambora. "These Days" oli yhtyeen uran ensimmäinen albumi, jolla bassoa soitti yhtyeestä vuonna 1994 erotetun basisti Alec John Suchin korvannut Hugh McDonald. Albumi on musiikiltaan ja sanoituksiltaan hyin erilainen yhtyeen muun tuotannon rinnalla, ja se on tyyliltään yhtyeen synkin albumi. Sitä on pidetty kriitikoiden arvosteluissa ja fanien keskuudessa yhtyeen parhaana albumina.


title: These Days

text: Musiikilliselta tyyliltään "These Days" on jatkoa edeltäjänsä "Keep the Faith" aloittamalle linjalle, mutta sen kappaleet ovat edeltäjäänsä nähden yhä hillitympiä ja kypsempiä. Laulaja Jon Bon Jovi ja kitaristi Richie Sambora kirjoittivat suurimman osan albumin kappaleista. Yhtyeen pitkäaikainen yhteistyökumppani Desmond Child osallistui myös albumin sävellystyöhön. "These Daysin" kappaleita on kutsuttu monitulkinnallisiksi ja pohdiskeleviksi. Kappaleiden sanoituksissa kuvaillaan muun muassa yhteiskunnallisten tekijöiden ja asioiden sekä tunne-elämän kokemusten synnyttämiä epätoivon tuntemuksia.


title: These Days

text: Albumista tuli nopeasti julkaisunsa jälkeen valtavan suosittu erityisesti Euroopassa ja Aasiassa. Siitä tuli yhtyeen neljäs perättäinen listaykkönen Britannian albumilistalla, jossa se vietti listakärkenä neljä viikkoa. Brittiläinen "Q" sijoitti "These Daysin" toiseksi listallaan vuoden 1995 parhaista albumeista. Yhdysvalloissa "These Days" oli Billboard 200 -listan yhdeksäs ja ylitti platinalevyrajan. Kaikkiaan "These Days" oli listaykkönen yhdessätoista maassa, mukaan lukien Suomen virallisella listalla, ja sitä on myyty Suomessa lähes 65 000 kappaletta.


title: These Days

text: "These Days" julkaistiin kaupallisen menestyksen siivittämänä uudelleen Euroopassa vuonna 1996 erikoispainoksena, joka sisälsi alkuperäisen albumin lisäksi cover-kappaleita, konserttiäänityksiä ja demoja. Bon Jovi aloitti albumin tiimoilta mittavan These Days Tour -kiertueen, joka kiersi maailmaa 131 konsertin verran vuosina 1995–1996. Yhtye taltioi kiertueen konserttinsa Lontoossa Wembley Stadiumilla konserttivideoksi "Live from London".


title: These Days

text: "These Daysin" kappaleista ”This Ain’t a Love Song”, ”Something for the Pain”, ”Lie to Me”, ”These Days” ja ”Hey God” julkaistiin singleinä. Singlemenestys oli suurinta Euroopassa, ja singleistä neljä nousi Britannian singlelistan kymmenen parhaan joukkoon. Yhdysvalloissa albumin suurin hitti oli ”This Ain’t a Love Song” (Billboard Hot 100 -listan sija 14.).


title: These Days

text: Bon Jovi päätti vuoden 1992 albumiaan "Keep the Faith" seuranneet kaksi kiertuettaan vuoden 1993 joulukuussa 174 konsertin jälkeen. Yhtye piti tämän jälkeen hetken ajan lomaa, mutta laulaja Jon Bon Jovi sävelsi tästä huolimatta lyhyen tauon aikana aktiivisesti uutta kappalemateriaalia myöhempää käyttöä varten. Vuoden 1994 ensimmäisen yhdeksän kuukauden aikana hän sävelsi kitaristi Richie Samboran kanssa yhteensä neljäkymmentä kappaletta, joista myös äänitettiin demoversiot.


title: These Days

text: "These Days" oli alun perin määrä julkaista vuoden 1994 aikana, mutta Jon Bon Jovi ja Richie Sambora halusivat panostaa albumin kappalemateriaalin laatuun ja albumin julkaisua päädyttiin siirtämään. Sen sijaan yhtye äänitti vuoden 1994 heinäkuussa kappaleet ”Someday I’ll Be Saturday Night” ja ”Always” lokakuun alussa julkaisemalleen kokoelma-albumille "Cross Road", joka oli kansainvälisesti suuri kaupallinen menestys pitkälti yhtyeen vanhojen hittien, myös valtavan suureksi maailmanlaajuiseksi suosikiksi nousseen ”Alwaysin” ansiosta.


title: These Days

text: Basisti Alec John Suchin virhealttius konserteissa oli muodostunut ongelmaksi muulle yhtyeelle vuoden 1993 aikana. Vuonna 1994 "Cross Roadin" uusien kappaleiden äänittämisen jälkeen yhtye päätti erottaa Suchin tehtävästään. Hänen tilalleen hankittiin sessiomuusikkona ansioitunut Hugh McDonald, joka oli tehnyt yhtyeen kanssa yhteistyötä jo 1980-luvulla ja soittanut muun muassa Bon Jovin ensimmäisen hitin ”Runaway” ensimmäisellä levytetyllä versiolla. Kokoonpanovaihdoksen jälkeen mittava kappalemateriaalin määrä työstettävänään Bon Jovi oli valmis aloittamaan uransa kuudennen studioalbumin äänittämisen.


title: These Days

text: Jon Bon Jovi kirjoitti albumille yksin kaksi kappaletta, ”Something to Believe In” ja ”(It’s Hard) Letting You Go”. ”Something to Believe In” oli ensimmäinen albumille sävellettyistä kappaleista, sillä Bon Jovi oli kirjoittanut sen yhtyeen viettäessä taukoa vuoden 1994 alussa. Kappaleen ”(It’s Hard) Letting You Go” hän kirjoitti alun perin elokuvaan "Kultaiset aamut, siniset illat", jossa hän oli näytellyt pienessä sivuosassa. Loput albumin kappaleista Bon Jovi sävelsi suurimmaksi osaksi yhdessä Richie Samboran kanssa, ja lopullisen albumin neljästätoista kappaleesta he kirjoittivat yhdessä kahdeksan. Yhtyeen kanssa jo 1980-luvulla monia hittejä kirjoittanut lauluntekijä Desmond Child sävelsi kaksikon kanssa albumille kolme kappaletta, joiden lisäksi hän ja Bon Jovi kirjoittivat yhdessä kappaleen ”Hearts Breaking Even”. ”Hearts Breaking Even” sai innoituksensa Richie Samboran suhteesta Heather Lockleariin. Niin ikään Childin kanssa kirjoitettu ”Diamond Ring” sävellettiin alun perin 1980-luvulla "New Jersey" -albumia varten, mutta se ei lopulta päätynyt albumille lainkaan.


title: These Days

text: Albumin musiikissa on vaikutteita soulista, bluesista, rhythm and bluesista ja 1970-luvun rockmusiikista. Musiikillisten tyylilajien kirjosta huolimatta tuottaja Peter Collinsin avustuksella yhtyeen onnistui taltioida albumille lopputulos, jossa yhtyeen tyyli ja kädenjälki on kuitenkin varsin selvästi läsnä. Albumin musiikillinen teema mukailee suurimmaksi osaksi edeltäjänsä "Keep the Faithin" tyyliä.


title: These Days

text: Sanoituksiltaan albumi on hyvin synkkä, mikä oli yhtyeelle sen aiempaan tuotantoon verrattuna uutta. Esimerkiksi kappaleiden ”My Guitar Lies Bleeding in My Arms” ja ”(It’s Hard) Letting You Go” yleisilme on sanoitusten ohella synkkä ja melankolinen myös musiikillisesti.


title: These Days

text: Albumin avauskappale ”Hey God” on yksi yhtyeen uran musiikillisesti raskaimpia kappaleita, ja se käsittelee sanoituksiltaan eri ihmisten välisiä tasoeroja epätoivoisessa maailmassa, jossa toimeentulo vähällä käy raskaaksi. T. Rex -yhtyeen musiikillisesti innoittama ”Something for the Pain” oli Jon Bon Jovin mukaan haastavin sävellettävä albumille, ja se kirjoitettiin uudelleen moneen kertaan ennen lopullisen version valmistumista. Hyvin vahvasti rhythm and blues -vaikutteinen ”This Ain’t a Love Song” on saanut innoituksensa muun muassa Wilson Pickettin tuotannosta. Nimikkokappaleen ”These Days” sanoitus on Jon Bon Jovin mukaan kappaleen kertojan ja kuulijan välillä tapahtuva vuorovaikutus. Kappaleen ”Lie to Me” on sanottu olevan jatkumoa ’”Livin’ on a Prayerin” Tommyn ja Ginan tarinalle.’ Southside Johnny and The Asbury Jukes -yhtyeen torvisektio vierailee niin ikään rhythm and blues -vaikutteisessa kappaleessa ”Damned”. ”My Guitar Lies Bleeding in My Arms” -kappaleen sävellysprosessi oli hyvin samantapainen kuin "Keep the Faith" -albumin ”Bed of Rosesin”: Jon Bon Jovilla ja Richie Samboralla oli vaikeuksia kappaletta säveltäessä, joten he purkivat tämän tunteensa itse kappaleeseen. Jon Bon Jovi ja Desmond Child sävelsivät kappaleen ”If That’s What it Takes” on Jon Bon Jovin mukaan verrattavissa "New Jerseyn" hittiin ”I’ll Be There for You”.


title: These Days

text: Albumin tuottajaksi palkattiin Peter Collins, joka oli aiemmin tehnyt yhteistyötä muun muassa Alice Cooperin sekä yhtyeiden Rush ja Queensrÿche kanssa. Myös Jon Bon Jovi ja Richie Sambora osallistuivat albumin tuottamiseen. Albumin äänittäminen aloitettiin vuoden 1994 lokakuussa Nashvillessa, mutta kymmenen päivää äänitysten alkamisen jälkeen tulokseen tyytymätön Jon Bon Jovi halusi aloittaa albumin työstämisen studiossa täysin alusta. Seuraavan neljän kuukauden kuluessa albumia äänitettiin hänen Sanctuary I -kotistudiollaan New Yorkin Woodstockissa sekä kolmella eri äänitysstudiolla Kalifornian Los Angelesissa. Bob Clearmountain miksasi albumin Los Angelesissa.


title: These Days

text: Vuoden 1994 joulukuussa albumin äänittäminen keskeytyi, kun kitaristi Richie Sambora avioitui näyttelijä Heather Locklearin kanssa. Samboran avioliiton ohella yhtyeen levytystauon motiivina oli tehdä pienimuotoinen klubikiertue kokoelma-albumi "Cross Roadin" markkinointia varten.


title: These Days

text: Lähes koko albumin, poikkeuksena kappaleet ”Diamond Ring” ja ”(It’s Hard) Letting You Go”, pohjaosuudet äänitettiin Sanctuary I -studiolla. Richie Sambora äänitti rytmikitaraosuutensa albumille Los Angelesissa, ja pianisti David Bryan äänitti piano- ja kosketinsoitinosuutensa New Jerseyssä. Myös Jon Bon Jovi äänitti albumin lauluosuutensa suurimmaksi osaksi New Jerseyssä. Vuoden 1994 lokakuussa Nashvillessa äänitetystä materiaalista lopulta vain murto-osa päätyi albumille.


title: These Days

text: "Sputnikmusic" -sivuston julkaisemassa arviossa "These Daysia" kutsuttiin ”Bon Jovin parhaaksi ja aliarvostetuimmaksi albumiksi.” Erityisesti Jon Bon Jovin ja Richie Samboran kirjoittaman kappalemateriaalin vahvuus sai hyvän vastaanoton.


title: Perunatykki

text: Perunatykki () on ampuma-ase. Sen toiminta perustuu kaasun paineeseen, joka ajaa ammuksen (esimerkiksi perunan) ulos piipusta. Perunatykkejä on neljää eri tyyppiä:


title: Carl Erik Mannerheim

text: Carl Erik Mannerheim (14. joulukuuta 1759 Säter, Ruotsi – 15. tammikuuta 1837 Turku, Suomen suuriruhtinaskunta) oli ruotsalais-suomalainen sotilas ja valtiomies. Hän oli yksi ”Suomen valtion perustajista” ja ensimmäinen Suomen suuriruhtinaskunnan senaatin talousosaston varapuheenjohtaja, tavallaan Suomen ensimmäinen pääministeri.


title: Carl Erik Mannerheim

text: Carl Erik Mannerheim syntyi tykistön everstin, Göteborgin komendantin Johan Augustin Mannerheimin (k. 1778) ja tämän toisen puolison Helene Maria Söderhjälmin kolmanneksi ja nuorimmaksi pojaksi. Hänen vanhin veljensä oli merkittävä ruotsalainen hallintomies Lars Augustin Mannerheim ja keskimmäinen veli Gustaf Johan Mannerheim Mannerheim-suvun ruotsalaisen haaran merkittävin esi-isä.


title: Carl Erik Mannerheim

text: Mannerheim opiskeli sotilaskoulutuksen ohessa Uppsalan yliopistossa, josta valmistui ylioppilaaksi 30. lokakuuta 1775 ja jossa suoritti kansliatutkinnon 1776.


title: Carl Erik Mannerheim

text: Mannerheim liittyi () 1. joulukuuta 1775 korpraalina ratsastavaan henkikaartiin, jossa hän yleni majoitusmestariksi 31. heinäkuuta 1776. Hän siirtyi 19. helmikuuta 1777 kornetiksi hallitsijan henki- ja varusjoukon kevyeen rakuunaosastoon, jossa hänet ylennettiin luutnantiksi ja tallimestariksi 11. maaliskuuta 1779. Hän sai viran Turun läänin jalkaväkirykmentin ensimmäisenä luutnanttina 12. huhtikuuta 1780, toisena majurina 3. maaliskuuta 1783 ja ensimmäisenä majurina 26. huhtikuuta 1787. Mannerheim oli rykmentin komentajana aikana 1788–1789. Hän liittyi kuningas Kustaa III:ta vastustaneeseen Anjalan liittoon ja Ruotsin hovioikeus tuomitsi hänet mestattavaksi vuonna 1790, hänet mutta armahdettiin vielä samana vuonna 16. syyskuuta.


title: Carl Erik Mannerheim

text:
Mannerheim oli menettänyt etenemismahdollisuutensa Ruotsin armeijassa ja erosi omasta pyynnöstään sotapalveluksesta vuonna 1795. Vuonna 1796 hän avioitui Vendla Sofia von Willebrandin (k. 1863) kanssa, joka oli kuvernööri ja kenraalimajuri Ernst von Willebrandin tytär. Vuosina 1792–1793 Mannerheim omisti Ala-Lemun kartanon Kaarinan Lemunniemellä, ja vuonna 1795 Mannerheim osti Louhisaaren kartanon, jota hän alkoi hoitaa. Vuonna 1805 hänet nimitettiin Suomen Talousseuran puheenjohtajaksi.
Suomen sodan päätyttyä hänestä tuli, ilmeisesti vastentahtoisesti, tsaari Aleksanteri I:n luokse kutsutun neljää säätyä edustaneen lähetyskunnan puheenjohtaja. Tässä roolissa hän joutui pitämään puheita tsaarille ja muillekin venäläisille toimijoille. Lähetyskunta sai jättää keisarille luettelon asioista, joihin se toivoi parannuksia Suomen aseman järjestelyjen osalta.


title: Carl Erik Mannerheim

text: Mannerheimistä tuli helmikuussa 1809 Porvoon valtiopäivien jäsen ja toimi Suomen suuriruhtinaskunnan hallituskonseljissa talousosaston jäsenenä ja kansliatoimituskunnan päällikkönä aina vuoteen 1816. Hän toimi Turun ja Porin läänin maaherrana 1816–1826. Samaan aikaan Mannerheim kutsuttiin senaatin talousosaston jäseneksi uudelleen 1820 ja Robert Wilhelm De Geerin kuoltua myöhemmin samana vuonna hänestä tuli sen vanhin jäsen. Hänet nimitettiin sen ensimmäiseksi varapuheenjohtajaksi, missä tehtävässä hän toimi 1822–1826. Virka vastasi periaatteessa nykyistä Suomen pääministerin virkaa.


title: Carl Erik Mannerheim

text: Mannerheim tunnettiin vahvoista mielipiteistään, eikä hän loppuaikoinaan nauttinut kovinkaan suurta Venäjän hallitsijan suosiota . Hän kuoli matkalla Turussa 1837. Carl Erik Mannerheim oli Mannerheim-suvun ensimmäinen Suomeen muuttanut jäsen ja marsalkka Carl Gustaf Emil Mannerheimin isoisän Carl Gustaf Mannerheimin isä.


title: Carl Erik Mannerheim

text: Mannerheimille myönnettiin seuraavat venäläiset arvonimet ansioistaan Suomen suuriruhtinaskunnassa:


title: Carl Erik Mannerheim

text: Helsingin Eerikinkatu on nimetty Carl Erik Mannerheimin muistoksi 1836.


title: Roberto De Vicenzo

text: Roberto De Vicenzo (14. huhtikuuta 1923 – 1. kesäkuuta 2017) oli argentiinalainen golfaaja. Hän voitti pitkän uransa aikana lukuisia suuria kilpailuja, kuten vuoden 1967 British Openin.


title: Roberto De Vicenzo

text: De Vicenzolle myönnettiin vuonna 1970 United States Golf Association (USGA) Bob Jones -palkinto, ja hänet kelpuutettiin "World Golf Hall of Fameen" vuonna 1989.


title: Janna Hurmerinta

text: Janna-Mari Hurmerinta, taiteilijanimeltään Janna (s. 20. joulukuuta 1981 Helsinki) on suomalainen pop- ja soullaulaja, lauluntekijä ja pianisti.


title: Janna Hurmerinta

text: Janna Hurmerinnan vanhemmat Sami ja Maarit Hurmerinta ovat tunnettuja muusikoita. Hurmerinta aloitti klassisen pianonsoiton opiskelun kuusivuotiaana. 16-vuotiaana hän sävelsi ensimmäiset kappaleensa ja pyrki Vantaan musiikkiopistoon opiskelemaan pianoa.


title: Janna Hurmerinta

text: Hurmerinta kirjoitti ylioppilaaksi vuonna 2001. Hän pääsi opiskelemaan Pop- & jazzkonservatorioon ja valmistui sieltä vuonna 2004. Hän on opiskellut myös Complete vocal institutessa Tanskassa.


title: Janna Hurmerinta

text: Hurmerinta aloitti muusikonuransa vuonna 2007, kun hänen esikoisalbuminsa "Right Now" julkaistiin 20. kesäkuuta 2007 Suomessa ja 10. lokakuuta 2007 Aasiassa. Hurmerinnan lisäksi albumin tuottajina toimivat Tuomo Prättälä, Aki Haarala ja Antti Hynninen. Albumin kappale ”Take Your Time” valittiin Radio Helsingin vuoden 2007 kesähitiksi. Japanilainen levy-yhtiö julkaisi albumin kuudessa Aasian maassa lokakuussa 2007. Syksyllä itävaltalainen levy-yhtiö julkaisi albumin myös Euroopassa. Hurmerinta voitti Bassoradion Vuoden emerging act -palkinnon huhtikuussa 2008.


title: Janna Hurmerinta

text: Hurmerinnan toinen sooloalbumi "The Makings of Me" julkaistiin 19. marraskuuta 2008. Hurmerinnan lisäksi kappaleita albumille sävelsivät ja sanoittivat Tuomo Prättälä, Aki Haarala ja Lasse Kurki. Albumin tuottivat Hurmerinta, Prättälä ja Haarala. Viikolla 48/2008 "The Makings of Me" oli YleX-radiokanavan viikon albumina. Albumi julkaistiin Suomen lisäksi myös muualla Euroopassa sekä Aasiassa.


title: Janna Hurmerinta

text: Albumilta julkaistiin single ”Go Go Get Gone” radiosoittoon lokakuussa 2008. Single julkaistiin vinyylinä 3. joulukuuta, ja sen B-puolella on kappale ”Nothing Without You”. Hurmerinta aloitti Suomen-konserttikiertueen vuoden 2009 alussa.


title: Janna Hurmerinta

text: Hurmerinta on laulanut myös The Vision8 -yhtyeessä, ollut kiertueella Hanna Marshin ja Sansan kanssa, vieraillut muun muassa Palefacen, Junon, Don Johnson Big Bandin, HKI Crates -tuottajakollektiivin ja Suurlähettiläiden albumeilla sekä säveltänyt muun muassa Lenni-Kalle Taipaleen ja äitinsä albumeille. Vuonna 2006 hän esiintyi Lasse Mårtensonin kunniaksi tehdyllä "Kaikki paitsi Mårtenson on turhaa" -tribuuttialbumilla ja Helsingin juhlaviikoilla järjestetyssä tribuuttikonsertissa. Hän on myös tehnyt ja esittänyt kappaleen ”Et sä mua määrää” 29. lokakuuta 2008 julkaistulle Ipanapa 2 -lastenmusiikkialbumille., sekä on laulanut kappaleen ”Lumi oli sopivan soft” "Ipanapa Talvilaulut" -levylle.


title: Janna Hurmerinta

text: Vuonna 2012 Janna teki Umo Jazz Orkesterin kanssa kiertueen, jossa esitettiin Stevie Wonderin musiikkia.


title: Janna Hurmerinta

text: Janna vieraili Junon neljännellä pitkäsoitolla "050187", albumin toisella singellä ”Kuuluuks”. Se julkaistiin helmikuussa 2013 nousten Suomen virallisen singlelistan toiselle sijalle, kappaleen toinen vierailija on Gracias. Kuuluuks on myynyt myös platinaa.


title: Janna Hurmerinta

text: Maaliskuussa 2013 julkaistiin Jannan ja Timo Kiiskisen laulama duetto nimeltään ”Paikka” tunnuskappaleena Simo Halisen elokuvaan "Kerron sinulle kaiken".


title: Janna Hurmerinta

text: Vuosi 2014 oli Jannalle suuri läpimurron vuosi jolloin hän nousi Suomen suosituimpien artistien joukkoon. Hän julkaisi ensimmäisen suomenkielisen albuminsa "Janna" kesäkuussa 2014. Albumi nousi heti ensimmäisellä listaviikollaan Suomen virallisen albumilistan ensimmäiseksi. Hurmerinta sai peräti 5 Emma-ehdokkuutta vuoden 2015 Emma-gaalassa. "Janna"-albumi on myynyt myös kultaa. Hänet palkittiin vuoden tulokkaana Iskelmägaalassa 2015. Albumin ensimmäinen single, Jannan, Saara Törmän ja Aku Rannilan tekemä ”Sä et ole hullu” julkaistiin 18. lokakuuta 2013. Sä et ole hullu on myynyt platinaa.


title: Janna Hurmerinta

text: Hurmerinta julkaisi ”Paljon onnee” -nimisen singlen maaliskuussa 2016. ”Paljon onnee” on sittemmin myynyt kultaa. ”Anna mä puhallan” -niminen single julkaistiin 12. lokakuuta 2016 ja on myös myynyt kultaa. Janna julkaisi ”Mitä jos” -nimisen singlen 17. toukokuuta 2017. ”Mitä jos” on striimannut kultaa, ja on samalla Jannan uran kymmenes kultalevy. ”Vaikee mut oikee” julkaistiin 11. elokuuta 2017. Kappaleessa vierailee räppäri Nikke Ankara. ”Vaikee mut oikee” nousi heti ensimmäisellä listaviikollaan Latauslistan ensimmäiselle sijalle. ”Vaikee mut oikee” nousi myös heti julkaisupäivänään Spotifyn top 50- listan sijalle 11. Vaikee mut oikee on sittemmin streemannut kultaa. Janna julkaisi Tahdon nimisen singlen 18.10.2017 Tahdon streemasi myös kultaa heti alkuvuonna 2018. Janna oli ehdolla vuoden naissolistiksi Emma-Gaalassa 2018. Täyteen vaan niminen single julkaistiin 23.2.2018. Täyteen vaan on myynyt kultaa. Täyteen vaan on menestynyt myös hyvin radiolistalla. Paras sijoitus vuonna 2018 oli kahdeksas sija. Mustis niminen single, jossa vierailee räppäri Pyhimys julkaistiin 4.7.2018 Sateet niminen single julkaistiin 24.8.2018. Kappaleessa vierailee Tuure Kilpeläinen. Jannan albumi Spektri julkaistiin 28.9.2018. Spektri on myynyt platinaa. Janna on ehdolla vuoden naissolistiksi Emma-Gaalassa 2019.


title: Janna Hurmerinta

text: Hurmerinta asuu Helsingissä. Marraskuussa 2014 Hurmerinnan uutisoitiin seurustelevan rap-artisti Junon kanssa. Pariskunta muutti huhtikuussa 2015 avoliittoon ja elokuussa pari avioitui. Hurmerinta haki yksin avioeroa helmikuussa 2016 ja toisessa vaiheessa, puolen vuoden harkinta-ajan jälkeen myös yksin, lokakuussa 2016.


title: Mika Lahtinen

text: Mika Lahtinen (s. 30. huhtikuuta 1985 Tampere) on suomalainen jalkapalloilija, joka edustaa Veikkausliigassa pelaavaa Tampereen Ilvestä. Hän on pelipaikaltaan hyökkääjä.


title: Mika Lahtinen

text: Lahtinen pelasi kausina 2003–2006 Veikkausliiga-joukkue Tampere Unitedissa, teki seitsemän maalia 52 ottelussa ja saavutti yhden mestaruuden (2006) ja kolme SM-pronssia (2003, 2004 ja 2005). Lahtinen edusti lainalla TamUsta alkukauden 2006 FC Hämeenlinnaa ja loppukauden Rovaniemen Palloseuraa Ykkösessä.


title: Mika Lahtinen

text: Kaudeksi 2007 hän siirtyi Ykkösen PP-70:een ja lokakuussa 2007 kaksivuotisella sopimuksella JJK:iin. Lahtinen teki vuoden 2008 lopulla jatkosopimuksen kauteen 2010 asti. Kaudella 2007 Lahtinen oli Ykkösen maalipörssin toinen 17 osumalla. Hän oli kauden loppuun mennessä tehnyt Ykkösessä yhteensä 24 maalia 49 ottelussa. Kaudella 2008 hän viimeisteli 7 maalia JJK:n riveissä 24 ottelussa.


title: Mika Lahtinen

text: Kaudella 2009 Lahtinen teki JJK:n ensimmäisen liigamaalin ja teki kaudella kaikkiaan viisi maalia ja kolme syöttöä 26 ottelussa. Seuraavana vuonna tulos oli kuusi maalia ja kuusi syöttöä 26 ottelussa. Kauden päätteeksi hän siirtyi takaisin Tampere Unitediin.. Lahtinen ehti kuitenkin pelata joukkueessa vain Liigacupissa, sillä seura ei saanut lisenssiä Veikkausliigaan kaudelle 2011. Lahtinen siirtyi huhtikuussa Rovaniemen Palloseuraan kahden vuoden sopimuksella.


title: Mika Lahtinen

text: Syksyllä 2014 Lahtinen palasi Ilvekseen kaksi- ja puolivuotisella sopimuksella.


title: Frank Stella

text: Frank Stella (s. 12. toukokuuta 1936) on yhdysvaltalainen taidemaalari ja kuvanveistäjä. Hän on ollut näkyvä hahmo varsinkin maansa minimalismissa. Hän syntyi Maldenissa, Massachusettsissa, opiskeli Princetonin yliopistolla historiaa ja muutti valmistumisensa jälkeen vuonna 1958 New Yorkiin. Stella teki taiteellisen läpimurtonsa jo vuonna 1959 New Yorkin Museum of Modern Artin näyttelyssä "Sixteen Americans" maalaussarjallaan "Black Paintings".


title: Frank Stella

text: Stella on uudistanut merkittävästi abstraktia taidetta Yhdysvalloissa. Stella käsitti maalatun teoksen niin kolmiulotteisena taideobjektina kuin kaksiulotteisena kuvana. 1950–1960-lukujen vaihteessa hän siten yhdisti ensi kerran maalauskankaan muodon ja kuvapinnan taiteelliseksi kokonaisvaikutelmaksi. Tätä kuvailee myös hänen vuoden 1966 kuuluisa lausumansa: ”what you see is what you see” eli ”se mitä näet on siinä mitä näet”), minkä myötä hänen sanotaan karkottaneen taiteestaan viimeiset esittävät elementit keskittyen niiden sijaan muotoon ja pintaan. Täten Stellaa on myös kutsuttu ”minimalismin isäksi”.


title: Frank Stella

text: Stella laajensi kolmiulotteista työskentelyään reliefeihin, veistoksiin ja rakennustaiteellisiin projekteihin 1990-luvulla.


title: Frank Stella

text: Valtion taidemuseossa on yksi Stellan teos, Kiasman kokoelmaan kuuluva maalaus "Sidney Guberman" (1964). Taiteilija nimesi teoksen ystävänsä mukaan, johon hän tutustui opiskellessaan Princetonin yliopistossa. Guberman on myös kirjoittanut Stellan elämäkerran. UPM-Kymmenen Kulttuurisäätiön kokoelmissa on kaksi Stellan serigrafiaa vuodelta 1967. Ne ovat olleet esillä vuosina 2008–2009 näyttelyssä "Kansainvälistä nykytaidetta UPM-Kymmenen Kulttuurisäätiön kokoelmista" Amos Andersonin taidemuseossa Helsingissä ja Kouvolan taidemuseossa.


title: Frank Stella

text: Suomessa Frank Stellan teoksia on ollut esillä myös muun muassa vuonna 1988 amerikkalaista nykytaidetta käsittelevässä näyttelyssä Sara Hildénin taidemuseossa Tampereella, vuonna 1990 Galerie Kaj Forsblomissa (myöhemmin Galerie Forsblom) Helsingissä, sekä Lilja Art Fund Foundation -yksityiskokoelman näyttelyssä Tampereen taidemuseossa vuonna 2008.


title: Vartiolaiva Telkkä

text: VL Telkkä oli Länsi-Suomen merivartiostolle kuuluva vartiolaiva. Telkän kotisatama oli Turku. Henkilöstöä aluksella on 11–14. Alus luovutettiin Länsi-Suomen merivartiostolle kesällä 1999. Telkkä-luokan aluksista (3 kpl) luovutaan vuodesta 2014 alkaen, koska niitä ei voi käyttää talviolosuhteissa, eikä niiden käytölle ole saatu määrärahoja. Ne korvataan yhdellä suuremmalla laivalla, joka rakennetaan STX Finlandin Rauman telakalla.


title: Vartiolaiva Telkkä

text: Telkän tehtäviin kuuluu muun muassa: Aluksen kalustoon kuuluu muun muassa:


title: Rachael Taylor

text: Rachael May Taylor (s. 11. heinäkuuta 1984 Launceston, Tasmania) on australialainen näyttelijä ja malli, joka tuli tunnetuksi televisiosarjasta "Headland" ja myöhemmin elokuvasta "Transformers".


title: Rachael Taylor

text: Taylor syntyi Launcestonissa, Tasmaniassa, mutta muutti 16-vuotiaana Sydneyn, jossa hän kävi Riverside High Schoolin. Taylor teki hetken aikaa mallin töitä ja kilpaili Miss Teen Tasmania- ja Miss Universe-/Miss World -kauneuskilpailuissa. Hän opiskeli Sydneyn yliopistossa politiikkaa ja historiaa, kunnes siirtyi laki ja taide alueelle.


title: Rachael Taylor

text: Näyttelijänä Taylor teki ensiesiintymisensä vuonna 2004 elokuvassa "The Mystery of Natalie Wood", jonka jälkeen hän teki muutamia pieniä rooleja elokuvissa ja televisiosarjoissa. Taylor tunnetaan parhaiten vuoden 2007 "Transformers"-elokuvasta, jossa hän näytteli Maggieta. Hän on myös esittänyt tohtori Lucy Fieldsiä televisiosarjassa "Greyn anatomia". Vuonna 2011 Taylor esiintyi yhdessä päärooleista ABC:n "Charlien enkelit" -sarjassa. Vuonna 2015 hän esitti Trish ”Patsy” Walkeria Netflixin "Jessica Jonesissa".


title: Oscar Camenzind

text: Oscar Camenzind (s. 12. syyskuuta 1971, Schwyz, Schwyzin kantoni) on entinen sveitsiläinen maantiepyöräilijä, lajin maailmanmestari.


title: Oscar Camenzind

text: Camenzind voitti maantieajon MM-kultaa Valkenburgissa 1998 ennen Peter Van Petegemiä ja Michele Bartolia. Samana syksynä Camenzind voitti vielä Lombardian ympäriajon, vuonna 2000 Sveitsin ympäriajon ja vuonna 2001 Liège–Bastogne–Liège'n.


title: Oscar Camenzind

text: Camenzindin ura päättyi hänen jäätyään kiinni EPO:n käytöstä kesällä 2004.


title: Suomen työväen vasemmistoryhmä

text: Suomen työväen vasemmistoryhmä oli 1920- ja 1930-luvun vaihteessa toiminut sosialistinen ryhmittymä, jonka muodostivat aiemmin Suomen kommunistisen puolueen kanssa yhteistyötä tehneet vasemmistososialistit. Vasemmistoryhmän johtoon kuuluivat muun muassa Niilo Wälläri, Matti Väisänen, Eino Pekkala, Erkki Härmä ja Kusti Kulo.


title: Suomen työväen vasemmistoryhmä

text: SKP suhtautui vasemmistoryhmään jyrkän kielteisesti ja sen aktivistit leimattiin sosiaalidemokraatteja tai Lapuan liikettäkin vaarallisemmiksi luopioiksi. Kommunistit käyttivät vasemmistoryhmän kannattajista nimitystä ”hoipertelijat”. Vasemmistoryhmä puolestaan piti SKP:n linjalla olleita äkkijyrkkinä ”huitojina”. Myös SDP suhtautui epäillen yhteistyöhön vasemmistoryhmän kanssa. Sosialidemokraateille oli taktisesti tärkeää säilyttää kuva vasemmistososialisteista ja kommunisteista yhtenäisenä Moskovasta johdettuna liikkeenä.


title: Suomen työväen vasemmistoryhmä

text: Vasemmistoryhmällä oli kannattajia lähinnä Etelä-Suomen teollisuuskaupungeissa, etenkin Helsingissä, mutta sen verkosto ulottui koko maahan. Vasemmistoryhmä jäi kuitenkin kaikkialla kommunisteja pienemmäksi suuntaukseksi. Vasemmistoryhmän äänenkannattaja oli (alkuvuoden 1930 ilmestynyt) "Suomen Työmies". Myös vaasalainen Työn Ääni oli hetken vasemmistoryhmän hallussa.


title: Suomen työväen vasemmistoryhmä

text: Vasemmistoryhmä kritisoi Kommunistisen internationaalin linjauksia, ja korosti kansallisten puolueiden itsenäisyyttä. Se kuitenkin toivoi Kominternin kykenevän korjaamaan virheensä, ja oman linjan puolustamiseksi vedottiin muun muassa internationaalin aiempiin päätöksiin. Vasemmistoryhmällä oli kansainvälisiä yhteyksiä niihin ruotsalaisiin (SKP:stä erotetut), norjalaisiin (DNA:n opp.) ja saksalaisiin (KPO) vasemmistolaisiin, jotka olivat joutuneet Kominternin epäsuosioon.


title: Suomen työväen vasemmistoryhmä

text: Vasemmistoryhmä oli aktiivisesti mukana myös Työväen urheiluliiton linjataisteluissa. Kun sosialidemokraatit ottivat TUL:n hallintaansa ja alkoivat erottaa vasemmistoseuroja, perustettiin loppuvuonna 1929 Työläisurheilun Yhtenäisyyskomitea, johon sosialistit menivät mukaan. Toisin kuin TYK:ta hallinnut SKP, sosialistit kannattivat komitean muuntamista uudeksi liitoksi. Aiheesta käytiin kiihkeää keskustelua Suomen Työmiehen ja TYK:n Työväen Urheilulehden välillä.


title: Suomen työväen vasemmistoryhmä

text: Maan alla toimineen SKP:n ja sen kanssa yhteistyötä tehneen vasemmiston välit kiristyivät 1920-luvun puolivälissä. Kiistat tiivistyivät kysymykseen Suomessa ja Neuvostoliitossa toimineiden kommunistien suhteesta. SKP:hen kuulumattomat kritisoivat kommunistien Neuvostoliitossa oleskelleen johdon ja Kommunistisen internationaalin liiallista puuttumista Suomen toimintaan. Jo huhtikuussa 1925 julkaistiin pamfletti "Irti emigranteista". Vastalauseen takana olivat vankilassa istuneet entiset SSTP:n johtomiehet, joiden mielestä kommunistien jyrkkä politiikka vei liikkeen umpikujaan. Kirjoittajat korostivat julkista toimintaa maanalaisen puolueen sijaan. Ryhmä nimettiin ”bobilaisiksi” Niilo Wällärin "Elämää yössä" -vankilalehdessä käyttämän nimimerkin mukaan. Riidat kärjistyivät sen jälkeen, kun SKP vuonna 1928 omaksui Kominternin kolmannen kauden mukaisen jyrkän ohjelman, jossa korostettiin muun muassa kriittistä suhtautumista sosialidemokraatteihin. SKP:n päätehtäväksi määriteltiin taistelu "oikeistovaaraa" vastaan.


title: Suomen työväen vasemmistoryhmä

text: Varsinkin monet ammattiyhdistysliikkeessä toimineet vasemmistososialistit suhtautuivat kriittisesti SKP:n linjaan, ja asia tuli esiin Suomen Ammattijärjestön 8. edustajakokouksessa toukokuussa 1929. Kommunistit ajoivat kokouksessa muun muassa niin sanotun (Suomen, Norjan ja Neuvostoliiton ammatillisten keskusjärjestöjen välistä yhteistyötä laajentamaan pyrkineen) Kööpenhaminan sopimuksen vahvistamista, Kansainvälisen työjärjestön konferensseihin osallistumisen lopettamista sekä tehostettua toimintaa sosiaalifasismia vastaan. SAJ:ta hallinneen vasemmiston enemmistö ei kuitenkaan pitänyt tavoitteita mahdollisina ja ne jäivät toteutumatta. Aloitteen saaneet vasemmistososialistit eivät halunneet kärjistää suhteita sosialidemokraatteihin, jotka samaan aikaan jättäytyivät pois SAJ:n johdosta vastalauseena kommunisteille. SKP oli menettänyt otteensa SAJ:sta sen jälkeen, kun lähes koko puolueen Suomessa toiminut johto pidätettiin vuonna 1928.


title: Suomen työväen vasemmistoryhmä

text: Laitavasemmiston sisäiset erimielisyydet tulivat näkyvämmin julkisuuteen kesällä 1929 SAJ:n kokouksen jälkeen. SKP arvosteli ammattijärjestön päätöksiä ja kesäkuussa kritiikkiin yhtyi Kominternin toimeenpanevan komitean poliittinen sihteeristö. Internationaali vaati SKP:ltä toimintaa ay-liikkeessä esiintynyttä oikeistovaaraa vastaan, ja kommunistit alkoivat valmistella vasemmistososialistien syrjäyttämistä. Syksyllä SKP onnistui saamaan enemmistön SAJ:n toimikunnassa ja useissa vasemmistotyöväenlehdissä. SAJ-johtajista muun muassa sihteeri Matti Väisänen ja Erkki Härmä tuomitsivat SKP:n menettelyn ja vasemmistososialistit esittivät vaatimuksia ylimääräisestä edustajakokouksesta. Niilo Wälläri, Emil Tuomi ja Hugo Ahokanta erosivat Työväenjärjestöjen Tiedonantajan toimituksesta lokakuussa vastalauseena lehden ottamalle SAJ:n edustajakokouksen vastaiselle linjalle.


title: Suomen työväen vasemmistoryhmä

text: Suomen työväen vasemmistoryhmä perustettiin 7. joulukuuta 1929 Helsingissä. Uuden järjestön keskustoimikuntaan valittiin Eino Pekkala (pj.), Uno Nurminen (vpj.), Hugo M. Ahokanta (sihteeri), Emil Tuomi, Kusti Kulo ja August Raatikainen. Järjestölle keskeiseen ammattiyhdistysvaliokuntaan kuuluivat Matti Väisänen, Nurminen ja Niilo Wälläri. Perustamisen jälkeen ryhmä levitti työläisten keskuuteen kolmesivuista kirjelmää, jossa arvosteltiin voimakkaasti SKP:n linjaa. Kommunistien toimintaa pidettiin äkkijyrkkänä huitomisena. Vasemmistoryhmän ohjelma korosti työväen aseman puolustamista vallankumouksellisuuden sijaan. Ryhmä painotti julkisten ammatillisten joukkojärjestöjen merkitystä. SDP:tä vasemmistoryhmä kritisoi muun muassa luokkataistelun hylkäämisestä ja reformistisuudesta sekä puoluepolitikoinnista ay-liikkeessä.


title: Suomen työväen vasemmistoryhmä

text: Tammikuun 1930 alussa vasemmistoryhmä alkoi julkaista äänenkannattajaansa "Suomen Työmies". Lehden ensimmäisen numeron pääkirjoituksessa korostettiin Suomen työväenliikkeen itsemääräämisoikeutta ja ammattiliittojen sääntöjen kunnioittamista. Suomen Työmies ilmestyi kolmesti tammikuussa, joka arkipäivä helmikuusta toukokuun alkuun ja kolmesti viikossa siitä eteenpäin. SKP:n hallitsemat lehdet ja järjestöt tuomitsivat uuden lehden jyrkästi. STPV:n eduskuntaryhmässä vasemmistoryhmää puolusti vain Eino Pekkala. Vasemmiston kirjapainot ja lehdet puhdistettiin vasemmistoryhmän kannattajista kevään aikana.


title: Suomen työväen vasemmistoryhmä

text: Tammikuussa vasemmistoryhmän kannattajat perustivat Helsingin sosialistisen työväenyhdistyksen. Toukokuun loppuun mennessä ryhmän osastoja perustettiin myös Kauhavalla, Turussa ja Viipurissa. Helsinkiin muodostettiin erilliset Sörnäisten ja metallityöläisten yhdistykset. 4. toukokuuta Helsingin ja Sörnäisten yhdistykset pitivät kokouksen, jossa perustettiin Sosialististen työväenyhdistysten keskuskomitea ohjaamaan järjestöjen yhteistoimintaa. Keskuskomiteaan valittiin Ahokanta, Kulo, Nurminen, Väisänen ja Wälläri sekä Erkki Härmä, Laura Härmä, Oskari Jalava ja Fiina Pietikäinen. Eino Pekkala ja Emil Tuomi jättäytyivät pois johdosta.